text:
Umumaro wo gusengera hamwe
Isengesho rya benshi ni ingenzi cyane mu buzima bw’itorero, kimwe no kuramya, ijambo ry’Imana, igaburo ryera ndetse no gusabana. Itorero ryo mu minsi ya mbere ryahuraga kenshi rikigira ku birenge by’intumwa, rigasangira ifunguro kandi rigasengera hamwe (Ibyakozwe 2:42). Gusengana n’abandi bigira umumaro mwinshi. Isengesho rya benshi riradukomeza kandi rikanatwunga, kuko tuba dushyira ukwemera kwacu hamwe. Mwuka Wera utuye muri buri mwizera ashyira ibyishimo mu mitima yacu iyo turi kumva abandi bashima Umwami wacu, akaduhuriza mu murunga udasanzwe w’ubusabane tutabona ahandi mu buzima.
Abatsikamiwe n’ibibazo by’ubuzima iyo bumvise abandi babazamura imbere y’intebe y’ubuntu, bibasubizamo imbaraga. Gusengera abandi kandi byongera urukundo tubafitiye. Tugomba kwegera Imana twicishije bugufi (Yakobo 4:10), mu kuri (Zaburi 145:18), twumvira (1 Yohana 3:21-22), twuzuye gushima (Abafilipi 4:6) kandi tudatinya (Abaheburayo 4:16). Ikibabaje ariko, hari abakoresha isengesho rya benshi kutavugisha Imana, ahubwo bagakoresha amagambo yo kureshya ababumva. Yesu yihanangirije bene ibyo muri Matayo 6:5-8, ubwo yadusabaga kutishyira hejuru ngo twiyerekane igihe turi gusenga, ahubwo tugasengera mu ibanga, kugira ngo tutagwa mu mutego wo gusengana uburyarya.
Nta hantu na hamwe Bibiliya ivuga ko isengesho rya benshi “rifite imbaraga” nyinshi kurusha iry’umuntu ku giti cye, ku buryo ryaba rikora ku Mana kurushaho. Abakristo benshi bitiranya gusenga no “kwakira ibyo dukeneye ku Mana”, kandi isengesho rya benshi rikunze gukoreshwa mu gusubiramo urutonde rw’ibyo bose bashaka. Isengesho ariko, nk’uko Bibiliya ibivuga, ririmo ibice byinshi, ariko icya mbere rigomba kuba rigamije ni ukwinjira mu busabane bwihariye n’Imana yera, ikiranuka kandi nziza. Kuba Imana nk’iyo yakwemera no gutega amatwi ibiremwa nkatwe byonyine byari bikwiye guhimbazwa no kuramywa (Zaburi 27:4, 63:1-8), kwihana no guhinduka mu mitima yacu (Zaburi 51, Luka 18:9-14), kuzuza imitima yacu ishimwe (Abafilipi 4:6, Abanyakolosi 1:12), kandi bikatwuzuza umutwaro wo kwingingira abandi (2 Abatesalonike 1:11, 2:16).
Gusenga rero ni uburyo bwo kuzuzanya n’Imana ngo umugambi wayo usohore, si uburyo bwo kuyikoresha ubushake bwacu. Iyo turetse irari ryacu tukiyegurira uzi ibyo duhangana kuturusha kandi akamenya ibyo dukeneye mbere y’uko tubisaba” (Matayo 6:8), amasengesho yacu ahita agera ku rundi rwego. Gusenga kwiyeguriye ubushake bw’Imana buri gihe kurasubizwa, kwaba ari ukw’umwe cyangwa ukwa benshi.
Kuvuga ko gusenga kwa benshi kugira imbaraga nyinshi kurusha uk’umwe akenshi bituruka ku guhindurira ubusobanuro Matayo 18:19-20 “kandi ndababwira yuko ababiri muri mwe nibahuza umutima mu isi wo kugira icyo basaba cyose, bazagikorerwa na Data wo mu ijuru. Kuko aho babiri cyangwa batatu bateraniye mu izina ryanjye, nanjye mba ndi hagati yabo.” Ariko mu by’ukuri, ibyo Yesu yabivuze ari gutanga amabwiriza ngenderwaho mu itorero iyo hagize umwe muri ryo ucumura. Guhindura ayo magambo ya Yesu isezerano ryo guhabwa ibyemeranyijweho gusengera, uko byaba bimeze kose niyo byaba amafuti, ntaho bihuriye n’amabwiriza ngenderwaho Yesu yatangaga kandi bivuguruza ibyo Bibiliya itwigisha ahandi hose, cyane cyane ku kutavugirwamo kw’Imana.
Ikindi kandi, gukeka ko iyo “babiri cyangwa batatu bateranye” basenga hari imbaraga zidasanzwe amasengesho yabo ahabwa ntaho tubisanga muri Bibiliya.Ni byo koko Yesu aba hagati yacu iyo babiri cyangwa batatu bari gusenga, kimwe n’uko aba ahari iyo umwe ari gusenga wenyine, nubwo yaba ari kure cyane y’abandi.
Muri make, isengesho rya benshi rero ni ngombwa cyane kuko rirema ubumwe (Yohana 17:22-23), rikaba urubuga rwo gufashanya mu bizera (1 Abatesalonike 5:11) no gufashanya mu rukundo n’imirimo myiza (Abaheburayo 10:24).


c: text/html

text:
Kuva cyera Abadamu bakoreshaga makiyage(Make-up) mu buryo bwo gushimangira ubwiza bwabo. Habaho ubwoko bwinshi butandukanye ku isoko bw’ibikoresho bakoresha. Benshi muri twe bagira impugenge ko ibyo dukoresha byaba byangiza uruhu cyangwa bikawushajija vuba.
Nta gihamya ko make up ituma umubiri usaza ariko kandi igituma uruhu rusaza cyangwa rwangirika ni mu gihe ibyo ukoresha bifite uburozi bwakwangiza intugamubiri zitwa collagen na elastin. Izi ntungamubiri zifasha uruhu rwo mu maso kuguma rwegeranye, rutoshye ndetse runakomeye.Collagen na elastin zafasha kandi umubiri kuguma ukomeye mu miterere yarwo. Ibi bikaba birwanya iminkanyari ndetse no kugwa k’umubiri kubera gusaza.
Igishobora gutera rero ibikoreshwa muri maquillage (make-up) gutera uruhu gusaza vuba biba byibanze ku biba bikoze izo makiyage(make-up). Byagaragaye ko bimwe mu biba bikoze makiyage(make-up) zimwe na zimwe biba bishobora kubangamira izo ntungamubiri za collagen na elastin bigatera uruhu gusaza vuba.
Hari kandi ubwoko bwa makiyage (make up) bupfuka imyanya y’ubuhumecyero y’umubiri bigatera uruhu gufungana ni bwo ubona uruhu ruzanye ibiheri cyangwa ibindi bibazo by’uruhu. Ariko na none habaho ku masoko ubwoko bwa makiyage(make-up) budafunga ubuhumecyero bw’uruhu.
Icyakorwa
Ni ngombwa gusoma agapapuro kaba gasobanura icyo ugihe kugura(product label). Ugasoma neza ugasobanukirwa n’ibikoze iyo produit byose maze ugahitamo ibikoreshejwe ibintu karemano gusa kuko usanga izo produit zitakwangiza uruhu.
Ugomba kandi kureba ko bifite n’ ubushobozi bwo kurinda kuba uruhu rwakwangizwa n’ imirasire y’izuba.
Urashishikarizwa Kurya neza no kunywa amazi nabyo bifasha uruhu kugumana itoto ryawo.
Icy’ingenzi kandi ugomba kwibuka ni ugukaraba mu maso ukoresheje produit z’ubwoko bwiza (high-quality product) buri munsi, kugira ngo ukomeze kurwanya ko umubiri wawe wafungana bityo ukirinda kurwara ibiheri ndetse n’izindi ndwara z’uruhu.
Igihe cyose waba ugiye kugura produit ujye ugura izijyanye n’uruhu rwawe.
Ubu nta mpamvu ihari ihamya ko makiyage(make-up) yaba iri mu mpamvu zambere zitera uruhu gusaza vuba ariko ni ngombwa ko produit zose waba ugiye kugura zaba zikozwe n’ibintu karemano kandi mu buryo bujyanye n’umubiri wawe. Bizagufasha kugumana umubiri utoshye igihe kinini.
Imyororokere
Ese makiyage(make-up) ishajisha uruhu ?
Kuva cyera Abadamu bakoreshaga makiyage(Make-up) mu buryo bwo gushimangira ubwiza bwabo. Habaho ubwoko bwinshi butandukanye ku isoko bw’ibikoresho bakoresha. Benshi muri twe bagira impugenge ko ibyo dukoresha byaba byangiza uruhu cyangwa bikawushajija vuba.

robotstxt: allowed

filter: keep


text:
Ubu rero iyo myumvire uyu munsi ni ukuyireka kuko iyi foto iranyomoza iyo myumvire murabyibonera namwe ko uyu mukobwa aberewe n’ ingofero yambaye ndetse ikaba yanatumye arushaho kugaragara neza.
Ingofero rero siyo kurinda izuba ahubwo nayo ni accesoire ikenewe ituma umwenda ugira agaciro,kimwe n’ ishakoshi n’ama bijoux.
Uyu ni umwambaro wo mu gihe hashyushye, ugufasha kudashyuhirana kandi ufite n’ amabara meza adashyuha ndetse anagagara neza
Waba ubyibyushye waba unanutse wakubera, mu gihe wahisemo kwambara amabiju, wahitamo amaherena manini y’ ibiziga maze mu ijosi ukahihorera bitewe ni uko hatambaye ubusa kandi uwambaye ikintu mu ijosi , ku matwi n’ ingofero byaba byinshi.
wawambara ugiye muri gahunda zisanzwe n’inshuti, cyangwa se ufite pic nique
Iyi moderi yerekanywe muri Kigali Fashion show 2013 yahimbwe na Rupari.
Photo : Kigali fashion week 2013


text:
Rusizi ba gitifu b’ utugari 26 mu mirenge 14 beguriye rimwe
Kuri uyu wa kabiri tariki ya 10 Mutarama 2017 Abanyamabanga Nshingwabikorwa b’utugari 26 bo mu karere ka Rusizi beguriye rimwe.
Aya makuru yemejwe n’ Umunyamabanga nshingwabikorwa w’akarere ka Rusizi, Mushimiyimana Ephrem, wavuze ko mu gitondo cyo kuri uyu wa Kabiri, aribwo aba bayobozi bagejeje ku biro by’aka karere amabaruwa agaragaza ubwegure bwabo ku mpamvu zabo bwite na bo bakayakira.
Yagize ati “Ni byo koko, muri iki gitondo twakiriye amabaruwa ya ba Gitifu 26 b’utugari badusaba ko twakwemera ubwegure bwabo ku bushake bwabo, natwe nta kindi twari gukora uretse kwemera ubwo bushake bwabo kuko iyo umuntu akubwiye ko ashaka gusezera nta kindi wakora, aba beguye bakaba ari abo mu mirenge 14 mu mirenge 18 igize aka karere.
“Habayeho kwisuzuma, bareba ibyahise, imikorere yagiye ibaho, amakosa atandukanye agenda akorwa n’ibindi bahitamo gusezera ku mpamvu zabo bwite.’’
Mushimiyimana avuga ko ubundi iyo abantu beguriye rimwe nka kuriya baba basize icyuho gikomeye mu buyobozi ari yo mpamvu bagiye kwihutira gushaka abandi mu gihe kitarenze ukwezi bakaba babonetse.
Yasabye abaturage kutumva ko hari igikuba cyacitse cyangwa hari ikidasanzwe cyabaye, bagakomeza imirimo yabo kandi bakamenyera ko igihe cyose umuyobozi azajya yumva adashoboye kubakorera uko babishaka azajya abasezeraho hagashakwa undi ushoboye kubakorera.
Ati “Turakora ibishoboka byose mu gihe kitarenze ukwezi kumwe tube tubonye abasimbura aba bahagaritse akazi kabo, cyane cyane ko turi mu gihe gikomeye cyo gushyira mu bikorwa imihigo, urumva ko bitoroshye.
Icyo twasaba abaturage ni ukutumva ko hari igikuba cyacitse cyangwa ngo bumve ko hari serivisi bazabura. Ibyo ntibishoboka,abashinzwe iterambere mu tugari baraba bakora akazi aba bakoraga mu gihe tugishaka abandi,ariko serivisi zo zizakomeza gutangwa uko bisanzwe.’’
Aba beguye bakurikira Gitifu w’umurenge wa Gitambi, Niwemugeni Marie Claire n’uwa Muganza, Muhirwa Philippe, beguye mu kwezi gushize na bwo ku mpamvu zabo bwite.
Src: Imvaho


text:
Yasuwe : Inshuro 528 | Ibitekerezo: 0 | Aho ariho: U Rwanda
Ese kuki izi nzira z'ubwiru zahabwaga agaciro gakomeye mu Rwanda rwo hambere?
Tweet
By kazungire Merci Dieu | January 05, 2017 saa 02:53:27
Mu Rwanda rwo hambere inzira yabaga ari imihango yakorwaga kugirango ikintu runaka kibe cyangwa se urbanza uru n’uru rurangire. Iyi mihango yari igamije gushimangira ubushobozi bw’umwami. Abashinzwe iyo mihango bari Abiru.
Izi nzira zose uko ari 18 zari zigabanije mu bice 3:
®Inzira z’uburumbuke
®Inzira z’imihango ya Cyami
®Inzira z’intambara
INZIRA Z’UBURUMBUKE
Inzira ya Rukungu. Yari inzira yo kurwanya amapfa yateye mu gihugu, hari amagambo yavugwaga kugira ngo amapfa arangire. Nko mugisigo cya Nyakayonga ka Musare “urugumye rukanga umwami”.
Inzira ya Kivu. Iyo mu gihugu hateraga imvura y’amahindu ikonona ibintu, abiru bakoraga imihango yo gushaka intsinzi y’imvura. Hari n’ubwo byashoboraga kwitirwa umuntu maze akicwa nuko akitwa mwene Nkima na Cyabakane.
Inzira y’Umuhigo. Ni imihango yakorwaga iyo umwami yashakaga kujya guhiga, kugira ngo we n’abo bajyanye batahukane umuhigo utubutse.
Inzira y’Inzuki. Mu gihe imizinga yarumbaga bajyaga i GAHANGA, MUMAYAGA, NYAKINAMA, muri Musanze. Bakajya ku rutare rw’inzuki bakarutera ibyuhagiro maze inzuki zikera.
Inzira ya Muhekenyi. Iyi yari inzira yo kurwanya imize iyo yabaga yateye mu gihugu nk’uburenge.
INZIRA Z’IMIHANGO YA CYAMI
Inzira y’Umuriro. Ni inzira yakorwaga iyo babaga bari kwimika umwami ufite izina rya YUHI, akaba yari umwami w’umuriro.
Inzira y’Umuganura. Iyi yari imihango yakorwaga buri mwaka kugirango abanyarwanda beze imyaka myinshi. Iyi mihango yakorwaga barya imitsima y’uburo n’ikigage bahereye ku mwami nuko rubanda rukaboneraho.
Inzira ya Gicurasi. Icyi cyo cyari igisibo cyo kwibuka abakurambere by’umwihariko NDAHIRO CYAMATARE na RUGANZU NDORI batanze muri uku kwezi.
Inzira y’Ishora. Ni imihango yakorwaga hezwa amariba agakorwa by’umwihariko na CYIRIMA na MUTARA. Ni inzira ndende abiru bitagaho kuko yamaraga ingoma 3.
Inzira y’Ubwimika. Iyi yo yari imihango yakorwaga bimika umwami mushya, kuko bagombaga kubihisha kugira ngo ishyanga batabimenya.
Inzira y’Amapfizi. Iyi yari imihango yakorwaga bahitamo mu mapfizi y’ibwami. Izamenyekanye cyane ni nka RUSANGA (Gisanura) na RUSHYA.
Inzira y’Ubwihisho. Ibi byakorwaga iyo i Burundi babaga bimitse umwami mu Rwanda bahishaga umwami wabo. Iyo mihango yari iyo kuraguriza ubwihisho yagombaga kumara mo iminsi 8 mbere yo kwiragiza abakurambere ku munsi wa 9. Yahitaga ajya kumurwa mukuru.
Inzira y’Ikirogoto. Iyi mihango yakorwaga iyo babaga batabariza cyangwa bashyingura umwami watanze, KIGERI na MIBAMBWE. Ntabwo bavugaga ko umwami yatanze ahubwo bavugaga ko bati “Ijuru ryaguye cyangwa Ibintu byabaye nk’ibindi”.
INZIRA Z’INTAMBARA
Inzira y’Inteko. Ni imihango yakorwaga iyo u Rwanda rwashakaga kugaba ibitero kugira ngo barebe ko bazahirwa cyangwa ko bazatsinda.
Inzira yo kwambika ingoma. Iyi mihango yakorwaga bambika ingoma ngabe ibishahu iyo habaga hari umutware ukomeye waguye kurugamba cyangwa umuhinza.
Inzira yo Kwasira. Ni imihango yakorwaga bambika ingoma ngabe kunshuro ya 7 cyangwa ya 9 ku ngoma imwe.
Inzira y’Umugaru. Yari imihango yakorwaga iyo abanyamahanga babaga bashatse gutera u Rwanda, ku nkiko hateye imyivumbagatanyo y’abanyamahanga. Hagangahurwaga intwaro z’umubisha, bigakorwa na MIBAMBWE na KIGERI
Inzira y’Urugomo. Iyi ni imihango umwami mushya yakoraga kugira ngo bene se batarwanira ingoma, iyo se yabaga atanze ariko assize amakimbirane mu muryango we. Iyi mihango yakorwaga cyane n’abami nka CYIRIMA RUJUGIRA, YUHI MPAZIMPAKA, KIGERI NDABARASA.
Gakondo: Menya Inkomoko y'Imvugo " Impamba Itazakugeza i Kigali Uyirira ku Ruyenzi"
Gisaka hazwiho umuco wo kugendera ku gataro n'amarozi akaze
Dore byinshi ku mateka y'intambara yo ku Rucunshu


text:
Abantu benshi bakora imirimo na gahunda bibasaba kubyuka kare no kuzinduka bajya bahura n’ikibazo cyo kuva mu buriri batabishaka.
Nubwo abantu benshi bagorwa no kubyuka kare, abahanga mu bya siyansi bemeza ko kubyuka utabanje guhatiriza byongera umuntu amahirwe yo kugira umunsi w’ibyishimo no gukorana ingufu.
1. Ibande ku mpamvu ugiye kubyuka
Mbere y’uko usinzira nijoro, jya ubanza wibutse ubwonko bwawe ko ugomba kuzinduka. Ubushakashatsi bwakozwe bwemeje ko iyo utekereje kuri gahunda yo kubyuka kare mbere y’uko uryama, ubwonko bwawe buteguza umubiri bukawoherereza imisemburo yabugenewe amasaha abiri mbere y’uko isaha yawe yo kukubyutsa isona.
2. Gira isaha idahinduka yo kubyukiraho
Kugira isaha idahinduka uhora ubyukiraho bifasha umubiri kumenyera bityo ukajya ubasha kubyuka nta ngorane. Si byiza kwirirwa mu buriri ku minsi y’ikiruhuko kuko bivangira umubiri bitewe n’akamenyero uba warawuhaye.
3. Kutiyegereza reveil/alarm clock mu gihe uryamye
Iyo uraje reveil hafi yawe bituma uyizimya uko wiboneye, ariko kuyiraza aho ukuboko kwawe kutagera bigusaba kubyuka ukava mu buriri kugira ngo ujye kuyizimya. Ako kagendo rero karogoya ibitotsi byawe bityo ntube wakongera gusinzira ahubwo ukubaha ibyo igusabye gukora aribyo gutangira umunsi.
4. Gukingura amadirishya
Urumuri rw’izuba rwongerera umubiri imbaraga zitabonerwa ahandi hantu aho ariho hose. Guhura n’izi mbaraga mu gitondo birinda ubunebwe ndetse bigatuma ubasha kwagura ibitekerezo bikarenga ibitotsi bikajya muri gahunda z’umunsi.
Abahanga bavuga ko biba byiza iyo umuntu yabyutse mbere y’uko izuba rirasa kuko uwo munsi yirirwana imbaraga agacyura n’umubyizi umushimishije.
5. Gukora imyitozo ngororangimubiri
Niba usanzwe uri umuntu ukunda siporo jya ubyuka iminota 30 mbere y’isaha wagombaga kubyukiraho ubanze wiruke utagamije kunanirwa. Naho niba udakunda siporo no kwivunagura, ushobora gusimbuka umugozi, cyangwa se ukinanura mu buryo bwose bushoboka.
6. Kwirinda kurya ugahita uryama
Ubusanzwe si byiza gufata amafunguro akomeye nijoro, abahanga mu by’imirire bavuga ko umuntu akwiye kurya indyo yuzuye ku manywa, hanyuma nijoro agafata imbuto cyangwa se ibindi byo kurya byoroheje gusa ibi nabyo ntibiguhesha uburenganzira bwo guhita ujya mu buriri ukimara kurya.
7. Kutinginga ibitotsi iminota irenze 30
Bibaho ko umuntu ajya kuryama ariko akamara umwanya atarasinzira. Numara iminota 30 mu buriri utarasinzira, jya ubyuka unywe amazi cyangwa ikindi kinyobwa ubundi wihe akanya runaka ubone gusubira kuryama. Muri ako kanya wihaye ushobora gusoma igitabo, kumva indirimbo ukunda, cyangwa ukareba filime/ibiganiro bya televiziyo ukunda. Ibi bizagufasha kubona ibitotsi.
8. Kunywa amazi ahagije no kugira ayo uraza hafi yawe
Buri gihe mbere yo kuryama ni byiza kunywa byibura ikirahuri kimwe cy’amazi. Ugomba kandi kugira ayo uraza hafi yawe kuko mu gihe uryamye umubiri utakaza amazi menshi, nugira amahirwe yo kwicura jya wongera unywe kugira ngo ufashe umubiri kutagwa umwuma.


text:
Abaturage bavuga ko kuva ibiza byibasiye aka karere byakwangiza ikiraro cya Nyarutovu, ubuzima bwabo bwarushijeho gukomera kuko batakibona uko bajyana cyangwa bakazana ibintu mu turere twa Muhanga, Nyabihu na Musanze.
Abaturage bo mu Kagari ka Rutenderi na Rwamambe, bavuga ko kuba nta kinyabiziga kigishobora kuhanyura birimo kubagiraho ingaruka zo guhura n’inzara kuko bitoroshe kugira ibyo wakwambutsa uvanye hakurya.
Gatete Alfred asobanura ko ikiraro cya Nyarutovu cyari kibafatiye runini kuko umuntu wajyaga guhaha ariho yanyuraga kuburyo kuba cyarangiritse byabagizeho ingaruka.
Agira ati “Igihombo dufite nk’uwakeneraga kugurisha nk’amabuye, cyangwa umucanga no kwambutsa ujyana inzoga nko ku masoko ntabwo bakibikora, ubu inzoga zararase kubera icyo kiraro tukaba dusaba ubufasha kugirango bakitwubakire.”
Nyirabageni Dativa avuga ko kuva ibiza byajyana ikiraro byabagizeho ingaruka zo kugira inzara kuko nta modoka cyangwa ikindi kinyabiziga kihanyura.
Ati “Kuva icyo gihe nta gare rihanyura nta n’imodoka ihanyura, dufite ingaruka yo kugira inzara kubera ko tutarimo kubona ukuntu twambutsa ibintu tubijyana kubigurisha, ku buryo n’abanyamagare basigaye banyura za Nyabihu kuzenguruka, byaduteje inzara turasaba ubufasha kugirango badukorere ikiraro byihuse.”
Umuyobozi w’akarere Nzamwita Deogratias, avuga ko nyuma y’ibiza imihanda, ibiraro n’amateme byangiritse cyane kuburyo harimo ibyo akarere ubwako katakwishoboza, bakaba baragiye basaba ubufasha hirya no hino gusa ngo ntibirashoboka neza.
Ati “Muri iyo mihanda yangiritse hari uyu muhanda uva Musanze ukagera Muhanga, aho ngaho kuko hari ikiraro kinini gikomeye cya Nyarutovu, n’akarere ntabwo kashobora kugikora twabwiye inzego bireba cyane cyane RTDA ariko kugeza ubungubu nta kirakorwa.”
Nubwo ubuyobozi bw’akarere ka Gakenke buvuga ko bugiye gukomeza kwibutsa inzego bireba gukurikirana ibibazo by’imihanda n’ibiraro, ngo hari n’impengenge z’uko hatagize igikorwa umuhanda Kigali-Rubavu ushobora kuzongera gufunga mu gihe haguye imvura kubera uburyo ibitengu bigaragarira buri umwe ko bidakomeye.


text:
Reba Video
Igitsina
GUSWERWA HABONA CYANGWA HATABONA ICYIZA NI IKIHE
GUSWERWA HABONA CYANGWA HATABONA ICYIZA NI IKIHE?
Diane
Ari uguswera cg se guswerwa ku manywa cg hatabona ibyaba byiza ni ibihe Kubera iki se?
IGISUBIZO
koffi
guswera ku manwa nibyo byiza kuko bituma mumenyana neza ,kd abahungu bose nzi ko aribyo bifuza ,kureba neza igituba cy'umukobwa bari kumwe.
INKURU BISA
Diane
Ari uguswera cg se guswerwa ku manywa cg hatabona ibyaba byiza ni ibihe Kubera iki se?
IGISUBIZO
koffi
guswera ku manwa nibyo byiza kuko bituma mumenyana neza ,kd abahungu bose nzi ko aribyo bifuza ,kureba neza igituba cy'umukobwa bari kumwe.
INKURU BISA
at 5:58 AM
Labels: guhuza igitsina, guswera
Subscribe to: Post Comments (Atom)


text:
Inararibonye mu muziki nyarwanda Makanyaga Abdul yasabye Knowless na Clement kwizerana no kwihanganirana kugira ngo urukundo n’urugo rwabo bikomere.
Aganira n’Imvaho Nshya Makanyaga Abdul yavuze ko kwizerana no kwihanganirana kwabo bizatuma urukundo rwabo ruganza bakabana mu mahoro bakabyara hungu na kobwa.
Yagize ati “Icyo nababwira ni ukwizerana no kwihanganirana kugira ngo urukundo rwabo rubone aho rutura”.
Makanyaga avuga ko avuga ko abahanura nk’umusaza ngo kuko uretse kuba Knowless na Clement ari ibyamamare mu Rwanda, mu buzima busanzwe bizwi ko iyo abantu bashakanye ntibizerane ntibanihanganirane urugo rwabo rudatera kabiri.
Ati” Ubukwe bwabo bwadindije alubumu zanjye”
Makanyaga wari uherutse gutangaza ko agiye gushyira hanze Alubumu ebyiri icyarimwe yavuze ko kuzazimurika muri Nzeli 2016 bitazamukundira ngo kuko Clement wazimukoreraga yari afite akazi kenshi kajyanye n’ubukwe bwe bigatuma indirimbo zidakomeza gukorwa.
Ati “Kubera imyiteguro y’ubukwe Clement yari arimo byatumye gukomeza gukora indirimbo zanjye bitoroha kuko yari ahuze cyane”.
Yanongeyeho ko na Knowless yagombaga gushyira hanze Alubumu ye “Queens” muri Nyakanga 2016 kandi ikaba yarakorwaga na yo na Clement muri KINA Music.
Makanyaga avuga ko gutinda gusohora alubumu byatumye yisegura ku mujyanama we uba mu Bubiligi kuko yagombaga kuzazimwoherereza zarangiye zikabyazwayo umusaruro.
Alubumu za Makanyaga Abdul zizaba zigizwe n’indirimbo 24 imwe ikazaba igizwe n’indirimbo 12.
Uyu mukambwe ngo azaziha izina indirimbo zose nizisozwa. Knowless na Clement bashakanye ku ya 7 Kanama 2016 aho ibirori byabo byabereye i Nyamata mu busitani buri hafi ya Hotel yitwa Golden Tulip.
Karemera Yves usanzwe akina akanayobora filime yageneye impano perezida Kagame kubera uruhare yagize mu gushyigikira gahunda ya HeForShe. Ni nyuma yuko umukuru w’igihugu ari mu bagabo ba mbere (...)
Tom Close asanga abahanzi b’ibyamamare bo muri Afurika batarusha The Ben kuririmba ahubwo bamurusha ubushobozi butuma ibihangano byabo bigera kure. Aganira n’Imvaho Nshya, Tom Close yavuze ko (...)
Icyamamare Arnold Schwarzenegger, wakinnye filimi nyinshi akaba na guverineri wa Leta ya California yatangaje ko ababazwa cyane n’ukuntu ari gusaza ku buryo iyo yirebye mu ndorerwamo akabona (...)
Minisitiri w’Intebe Anastase Murekezi yitabiriye igitaramo cyakozwe na Chorale de Kigali cyabaye mu ijoro ryo ku ya 18 Ukubuza 2016, avuga ko iyo korali yaririmbye neza bikamutera ubwuzu. (...)
Yvan Buravan ni umuhanzi nyarwanda wakunzwe ku ndirimbo zitandukanye harimo iyitwa “ Malaika”, “Ni njye” n’izindi. Indirimbo aheruka gusohora ni iyitwa “Just a dance”. Ku bayikunda dore (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ibigwi n’ubupfura by’uwari umukozi w’Akarere ka Huye wari ushinzwe iby’itangwa ry’amasoko ya Leta byatumye bamwe baturika bararira ubwo bari mu muhango wo kumuherekeza.
Usibye ibyo yagejeje ku Karere yakoreraga, Mr Kayiranga Axandre wendaga kwiha Imana ngo abe Padiri yavuzweho n’abantu b’ingeri zose kuba yari afite umutima w’urukundo ndetse n’ishyaka ryo kwanga ikibi ari na byo byatumye ahimbwa Nyagasani.
Kayiranga Alexandre yaguye mu mpanuka y’imodoka mu buryo butunguranye ubwo yavaga kwisegura ku muvandimwe we yagombaga guhagararira umwana we mu muhango wa batisimu ngo amumenyeshe ko atazaboneka bitewe n’isuzuma bikorwa yari kuzakorerwa muri iyo minsi (Auditing).
Nk’uko byagarutseho na buri wese wagiye afata ijambo ngo agire icyo avuga ku buzima bwa Kayiranga, yari azwiho ubupfura n’igitsure kidasanzwe ngo byamuranganga iyo yagiraga uwo asanga akora ikibi, ibi bikaba ari na byo byanatumye ahimbwa Nyagasani.
Abiganye na we, abakoranye na we abo mu muryango we ndetse n’abana yareze bose bagarukaga ku gitsure yabashyiragaho abasaba kurangwa n’umwete n’ubupfura agira ati “Ntimuzabe imbwa”
Umugore we Uwingabire Marie Claire yavuze ko yabanje kugana mu muryango w’abapadiri b’aba Rogationnistes mu mwaka 1989 ariko akajya yiga ibijyanye na filozofiya muri seminari nkuru y’abapadiri bera y’ i Bukavu.
Mu mwaka 1992 yakomereje amasomo ya filozofiya mu Butaliyani muri Kaminuza y’i Latran I Roma ariko nyuma y’umwaka agaruka mu Rwanda aje mu biruhuko ahurirana na Jenoside yamutwaye abatari bake.
Amaze kurokoka Jenoside Kayiranga ni bwo yafashe gahunda yo kubaka urugo ariko abikora nyuma yo kugira uruhare mu kwita ku mfubyi aho yareraga zari mu bigo bya Nyamata na Ruhuha mu Bugesera, imirimo yakoze hagati 1995-1998.
Kuva 1998-1999 Kayiranga yayoboye ishuri rikuru rya Goup Scolaire Notre Dame de la Province de Karubanda ariko ngo ahita ajya kwiga amategeko mu cyari Kaminuza Nkuru y’u Rwanda ya Butare ariko aza kuba umuyobozi ushinzwe imyitwarire muri CEFOTEC ari na ho yaje kwamamara ku izina rya Nyagasani bitewe n’uko yakurikiranaga abana abatoza icyiza.
Mu mwaka wa 2005 Kayiranga yabaye umukozi wa Kaminuza Nkuru y’u Rwanda mu mushinga wo gufasha abari ba Kaminuza kongera ubumenyi.
Kayiranga mu mwaka wa 2009 yakomeje icyiciro cya 3 cya Kaminuza (masters) mu Buholandi ahavana impamyabumenyi ihanitse mu mategeko. Kugeza uyu munsi akaba yari umukozi w’akarere ka Huye ushinzwe gutanga amasoko ya Leta.
Mu mwaka wa 2004 Kayiranga yashakanye n’Uwingabire Marie Claire akaba yaratabarutse ku itariki ya 4 Kanama 2016 asize umugore n’abana 3 b’abakobwa.
Uwingabire ari imbere y’imbaga yaherekeje umugabo we yagize ati “Mukunzi wanjye, muvandimwe wanjye, nshuti yanjye, mugabo wanjye twabanye ibihe byiza muri iyi minsi tumaranye ingana n’imyaka 12, ugiye nkigukeneye kandi n’ibyiza wampaye byari bigeze igihe cyo guteta tuzakomeza guharanira kuguhesha agaciro.”
Umuyobozi w’Akarere ka Huye, Kayiranga Muzuka Eugene, ubwo yafataga ijambo yagize ati “Ntawavuga ko hatazaboneka umusimbura kuko u Rwanda rufite abahanga benshi ariko biragoye kubona umuntu nka Kayiranga. Yaduhesheje imidari myinshi ariko hari n’uwo twahawe n’umuryango w’ibihugu by’Afurika y’Iburasirazuba mu gutanga neza amasoko ya Leta tubimukesha. Yari umukozi mwiza ariko buriya Imana yamwishubije dukomeza kwihangana.”
Uko Umwami Kigeli yameneshejwe nyuma yo kumanura ibendera ry’Ababiligi i...
Perezida Kagame yibukije abayobozi ko Imana yabaremanye ubushobozi
Babiri bafunzwe bakekwaho guha ruswa abayobozi b’inzego z’ibanze
Umunyamakuru Shyaka Kanuma wafashwe atorotse yasabiwe kuburana...
Abayobozi b’ibigo by’amashuri bane bafunzwe bakekwaho kunyereza arenga...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...


text:
Abantu bo mu minsi ya none bagaragaza kudatinya kuba ibyigenge, gukora iby’isoni nke no kutubaha Imana uko ibintu bigenda bihinduka n’abantu ntibasigara. Ibintu bitubahishaga abantu kera ahubwo ubu usanga aribyo bita ubusirimu cyangwa se ibigezweho.
Pasteur Habyarimana Désiré ni umushumba w’itorero rya ADEPR i Gahanga. Uyu mugabo ni umwe mu bantu bagira amahirwe yo kubana n’abantu batandukanye kubera imirimo asanzwe akora y’ubushumba ndetse n’indi yo mu buzima busanzwe, dore ko ari n’umuyobozi wa rumwe mu mbuga za gikristo zikorera mu Rwanda akenshi unasanga ari hamwe mu hahurira ingeri zitandukanye z’abantu. Ibi bituma abasha gukurikirana imyitwarire itandukanye igaragara mu bantu.
Pasteur Habyarimana Désiré umushumba wa ADEPR Gahanga
Ubwo yaganiraga n’UBUGINGO.COM yagize icyo adutangariza kuri iyi mico idahwitse igaragara mu bantu b’iki gihe rimwe na rimwe usanga bita ubusirimu mu rwego rwo kuyisiga no kuyigira myiza. Mu magambo ye yagize ati: “Ibyo umuntu akubwira ko kuri we ntacyo bimutwaye, nyamara mu bandi yarabaye iciro ry’imigani ntukabifate ko koko ntacyo bimubwiye kuko umuntu aremanywe amategeko kandi Imana yaduhaye umutima nama. Mbere yo gukora ikibi cyose uragukomanga ariko hakabaho kwinangira.”
Nyamara twibuke ko kuva kera muri Bibiliya Imana itihanganira inkozi z’ibibi. Niyo mpamvu dukwiye gukiranuka nk’uko ijambo ry’Imana rivuga mu Itangiriro 6:,3 ahagira hati: “ Uwiteka aravuga ati: “Umwuka wanjye ntazahora aruhanya n’abantu iteka ryose, kuko aria bantu b’umubiri. Nuko rero iminsi yabo izaba imyaka ijana na makumyabiri.”


text:
Bamwe mu bakora umurimo w’ubuhuza bazwi ku izina ry’abakomisiyoneri, mu isoko ry’inka rya Bumazi riri mu murenge wa Bushenge, mu karere ka Nyamasheke, bakomeje kugirana amakimbirane n’ubuyobozi bwabo bapfa amafaranga yaburiwe irengero.
Aba bakomisiyoneri bavuga ko hashize imyaka 3 bishyize hamwe ngo bakore ishyirahamwe rizabafasha kwiteza imbere, ariko ngo uburiganya bwagaragaye ishyirahamwe ntaho riragera.
Iri shyirahamwe ngo ryagombaga guhinduka koperative, abari abayobozi babo bakabaka buri wese amafaranga 5000, bamaze kuyatanga ishyirahamwe ntiryakorwa n’amafaranga yabo aburirwa irengero, bagasaba ko aya mafaranga yagaruzwa igitekerezo cyabo kigakomeza.
Uwo bashyira mu majwi ni uwari umuyobozi wabo Gatete Hanyurwimfura, ubu ushinzwe umutekano w’isoko muri koperative y’inkeragutabara zicunga umutekano w’isoko, n’uwari umucugamutungo wabo bita Vedaste batibuka irindi zina rye na we akaba ahari.
Bakavuga ko bateranyije amafaranga bagera kuri 50 ariko ubu bakaba barabuze ubwabishyuza cyangwa ngo iryo shyirahamwe rishingwe.
Bavuga ko batinya kubabaza iby’ayo mafaranga yabo ngo batava aho babirukana mu isoko bakabura intama n’ibyuma, ariko ko batabura kubabazwa n’igihombo batewe n’idindira ry’ibyo bari biyemeje kandi ababidindije bari aho ntibagire icyo babivugaho.
Tuyizere Ephrem yagize ati “Turakorera mu kajagari kandi twari twiyemeje gukora kinyamwuga kuko amafaranga yacu twayatanze abari bashinzwe kudushyira hamwe kandi twizeraga bakayarya, barimo Gatete Hanyurwimfura na komite ye.
Twari twarishinze tugamije ko rizahita rihindukamo koperative, tukajya muri SACCO, tugatangira no kugurizanya no gushyira hamwe amafaranga, ku buryo twateganyaga ko mu gihe gito twari kujya dukura umwe umwe mu bukomisiyoneri agahinduka umucuruzi w’inka bityo, bityo, tukikura mu bukene.”
Mugenzi we na we yagize ati “Imyaka 3 yose baratudindije rwose ariko twaracecetse ngo hatagira ubivuga akirukanwa mu isoko, gusa birababaje kuko twagombaga kuba hari aho tumaze kugera, twashakaga no kugira amakarita, ku buryo n’uwagurisha inka y’umuntu agacika yahita ashakishwa agafatwa.
Ariko ubu turacyakorera mu kajagari ku buryo n’uwagurisha inka y’umuntu agasimbuka uruzitiro batamenya aho arengeye.Nibazane ayo mafaranga twishyire hamwe dushake icyaduteza imbere kandi twayabahaye tubizeyeho ubunyangamugayo.”
Uwari Perezida w’ishyirahamwe Gatete Hanyurwimfura, yemera ko aya mafaranga koko yatanzwe kandi n’urutonde rw’abayatanze ruhari, akemera ko n’ibyagombaga gukorwa byadindiye, ariko agashimangira ko amafaranga batayariye.
Aya mafaranga ngo arahari, ahubwo bagiye kubakorera ishyirahamwe bitiriwe bijya kure, nk’uko babatse ayo mafaranga babibizeza.
Yagize ati “Amafaranga koko barayaduhaye hashize imyaka 3 kandi n’uwayabitse arahari, ntayo twariye, icyakora tugiye kubarenganura tuyabahe ishyirahamwe ryabo rikorwe kandi tuzabibafashamo, ni cyo gituma dushinzwe umutekano w’iri soko, ntabwo ari ukugira ngo turye iby’abandi.”
Aba bakomisiyoneri bemeza ko nubwo badindijwe n’aba bayobozi babo, ariko baramutse babonye amafaranga yabo bazayabyaza umusaruro ufatika, akazabafasha kwiteza imbere.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Iki Kigo Nderabuzima giherereye mu Murenge wa Muhoza mu karere ka Musanze, gifite ibyumba bitanu byo gusuzumiramo abarwayi ku buryo umuforomo umwe yakira abarwayi basaga 70 ku munsi.
Bamwe mu baganiriye na IGIHE bavuga ko gutinda kuvurwa bibagiraho ingaruka kuko hari abahaza bamaze kuremba cyane bitewe no gutegereza igihe kirekire.
Nsanzimana Clement yagize ati “Nahageze ku munsi w’ejo saa cyenda ntaha batankoreye; ubu nabwo sinari nagerwaho ngo mvurwe. Gutinda ku mirongo usanga biterwa n’abarwayi benshi baza hano. Hari n’igihe haza n’umuntu akagutanga wabaza akakubwira ko yahageze ejo agataha na we atavuwe. Nta wamenya neza niba cyaba ari ikimenyane,gusa gutinda hano natwe biratubangamira cyane kubera uburwayi n’umunaniro tuhakura.”
Undi muturage witwa Uwiragiye Consolate yagize ati “ Nazanye umwana nka saa tatu ariko bigeze ku mugoroba ntaravurwa, kubera umubare w’abarwayi bari hano.”
Mu bagana iki kigo nderabuzima, hari abavuga ko umwanya munini bamara ku mirongo na wo ubatera umunaniro ukabije.
Kanakuze Espérance yagize ati “ Hari igihe umuntu amara amasaha menshi ahagaze ku murongo bikaba byamuviramo umunaniro ukabije ndetse bigatuma arushaho kuremba.”
Umuyobozi w’Ikigo Nderabuzima cya Muhoza, Nirere Léopold avuga ko ubuyobozi bw’ibitaro bukora ibishoboka byose ngo batange serivisi nziza ariko baracyazitirwa n’ikibazo cy’abaforomo bake ugereranyije n’umubare w’ababagana.
Yagize ati “Uyu ni umurenge w’Umujyi ku buryo twakira abantu baturutse mu duce dutandukanye, tugerageza no gukora amasaha y’ikirenga ariko abatugana baracyari benshi. Usanga twakira abasaga 350 barwaye n’abandi baza kwipimisha inda, abagana serivisi z’ubujyanama no kwipimisha Sida. Iyo urebye usanga umubare w’abagana ibitaro byacu barenga 500 ku munsi.”
Umuyobozi w’Akarere ka Musanze wungirije ushinzwe imibereho myiza y’abaturage, Uwamariya Marie Claire yatangaje ko bafashe icyemezo cyo kongera umubare w’amavuriro mato yunganira Ikigo Nderabuzima cya Muhoza.
Yagize ati “Uyu mubare ni munini koko ariko turi kugerageza kongera amavuriro mato mu tugari ku buryo azunganira iki kigo mu gihe hataraboneka ikindi kigo nderabuzima.”
Yakomeje asaba abaturage kujya bagana n’ibindi bigo Nderabuzima byegereye umujyi kuko byo ababigana bakiri bake kandi bifite ubushobozi bwo kubakira.
Kuri ubu Akarere ka Musanze gafite Ikigo Nderabuzima muri buri murenge mu mirenge 15 ikagize.


text:
Mu bushakashatsi bwakozwe na Komisiyo y’Ubumwe n’Ubwiyunge yagaragaje ko hakiri bamwe mu Banyarwanda bacyibona mu ndorerwamo y’amoko ku kigero cya 27.9% .
Mu nkuru yakozwe na Radio 1 hagaragaramo ikibazo gifitanye isano n’ibyatangajwe n’iyi Komisiyo kimaze imyaka isaga ibiri mu itorero rya Methodiste Libre mu Karere ka Rusizi.
Iki kibazo cyo kuba hari abakigendera ku moko nk’iturufu bakwifashisha mu kwikiza abo batavuga rumwe, ni byo bamwe mu bahoze ari abayoboke b’Itorero rya Methodiste bavuga ko byabaye intandaro yo kwirukanwa muri iri dini burundu nyuma yo gusabwa ko guheza abo badahuje ubwoko bakabyanga.
Umwe muri bo yagize ati “Nahamagawe mu nama n’umupasiteri, tugeze aho twajyaga kuganirira nahasanze abandi batatu. Banyeretse ko mu Itorero hari abo tugomba kwikiza kugira ngo inyungu zabo bwite zize vuba, bavuga ko tugomba gutizanya imbaraga abanyamurenge n’Abacitse ku icumu tukabigizayo.”
“Arambwira ati ‘Uragenda ubiganirize umutware wawe nka perezida wa korali, aradufasha ;ni uwacu twese tuvuka mu Gafunzo,turi abantu baturuka hamwe kugira ngo bariya bantu bataza kutwinjiramo bakadutwara imyanya.’”
Undi ati “Abo bapasiteri bafite ivangura ry’amoko kubera ko bagiye babidukangurira twese uko duturuka hamwe mu Gafunzo. Umugore wanjye ni we bafashe bamujyana mu nama bamukangurira ngo abafashe abinyumvishe ko tugomba kwanga Abatutsi bari mu Itorero. Umugore akimara kubimbwira naramumbwiye nti ‘wabonye ibyabaye mu gihugu ko amashyaka ajya kuza ari uko yatangiye agenda yangisha abantu abandi, twe ntacyo dupfa na pasiteri w’Umututsi,ntabwo turi buze kumwanga tumuziza inyungu za bamwe.’”
Uyu mugabo akomeza avuga ko amaze kubyanga kubera ko yari perezida wa Korali, hari n’abandi baririmbyi bamubwiye ko basabwe n’abapasiteri kwanga Abatutsi.
Yakomeje agira ati “Tumaze kumva amakuru nk’abantu bari bayoboye Korali, twasanze abo bapasiteri bafite amacakubiri,kuko twari dufashe amakuru atandukanye y’abaririmbyi,babakangurira ngo babafashe be kubavamo ngo batagira ipfunwe nk’abayobozi.”
Ni bande birukanwa muri iri torero ?
Mu gusubiza iki kibazo umwe mu bakirisitu yagize ati « Hari abapasiteri bari barabwiwe ko Itorero riyoborwa n’Abatutsi ku rwego rw’Igihugu, nyuma bababwira ko abo bantu bakwiye kurwanywa bagakurwaho kugira ngo abo ku rwego rw’igihugu bajye babura uwo babaza amakuru. »
Aha ngo bashakaga kugira ibyo bahindura ku buryo nta wundi muntu w’umututsi bagira muri Kamembe cyangwa muri ‘conferance’ ya Kinyaga.
Abapasiteri bavugwa muri iki kibazo ntibigeze bakurikiranwa ngo bashyikirizwe inzego zishinzwe umutekano, nyamara aba bakirisitu bavuga ko iki kibazo bakibwiye inzego zitandukanye zirimo n’Akarere ka Rusizi.
Pasiteri Habiyambere Celestin, uyobora ihuriro Methodiste Libre mu kiswe conferance ya Kinyaga, ku murongo wa telefone yabwiye TV 1 ko ntacyo yasubiza adahawe uburenganzira n’uyoboye iri dini ku rwego rw’igihugu.
Yagize ati « Kuki unsaba ibintu by’Itorero, umuvugizi waryo nta burenganzira n’ububasha yampaye, kuki ushaka kunyicisha amategeko ? »
Kuri ubu aba baturage batangiye guterwa ubwoba basabwa kujya gushinga idini bitaba ibyo bakaba bahasiga ubuzima.
Ubuyobozi bukuru ntibuzi iki kibazo
Umunyamabanga Nshingwabikorwa w’Itorero Methodiste Libre mu Rwanda, Pasiteri Serugo Jérémie, yatangarije IGIHE ko iki kibazo batari bakizi.
Yagize ati « Hari n’igihe byigeze bivugwa turabikurikirana twibwira ko ikibazo cyarangiye ariko ejobundi twongera kubona bigarutse mu binyamakuru.Ubu turimo kubikurikirana ntabwo turamenya ukuri kwabyo, icyatumye byongera kubyuka. »
Akomeza avuga ko mu mwaka wa 2015, habahaye ikibazo gikomotse ku guhuza amakorali, abaririmbyi bamwe barabyanga.
Ati «Twe twumvaga ko guhuza amakorali akaririmbira hamwe ari bwo bumwe, na ho kuvuga ngo twe turarimbira aha abandi baririmbire hariya akaba ariyo macakubiri. »
Akomeza avuga ko ibivugwa ko amacakubiri akururwa na bamwe mu bapasiteri bagiye kubikurikirana hamwe n’icy’abakirisitu bavuga ko birukanwe mu Itorero.
Icyo ubuyobozi bw’Akarere ka Rusizi bubivugaho
Umuyobozi w’Akarere ka Rusizi, Harerimana Frédiric, yatangarije IGIHE ko ikibazo cy’amacakubiri avugwa mu Itorero Methodiste Libre bakizi.
Yagize ati « Icyo kibazo turakizi kandi kiri gukurikiranwa n’inzego zishinzwe umutekano, kuko nyuma y‘inama twagiranye n’abayobozi b’iryo Torero, ubuyobozi bukuru ku rwego rw’Igihugu ndetse n’ubuyobozi ku rwego rw’Akarere, tukareba ibyo baganiriye n’imyanzuro bagiye bafata itarashyizwe mu bikorwa, twabagiriye inama yo kwicara bakareba niba koko hari amacakubiri avugwamo ».
Uyu muyobozi yakomeje avuga ko ubuyobozi bw’Itorero Methodiste Libre bwagaragaje ko ikibazo cyari gihari cyari gishingiye ku baririmbyi.
Yagize ati « Bamwe bashakaga kugira korali ebyiri, ariko ubuyobozi bw’Itorero bubasaba ko bagira imwe bagahuriza hamwe. Ubwabyo rero gusaba abantu kwihuriza hamwe twumva atari amacakubiri, ahubwo ikindi gice cyashakaga gukora korali yabo ni cyo cyavuyemo gushinjanya ibyo by’amacakubiri. Twari twabahaye igihe ntarengwa cyo kuba bakemura ayo makimbirane yari ahari nyuma haza kuzamo icyo cy’amacakubiri n’ingengabitekerezo ya Jenoside ».
Meya Harerimana yakomeje avuga ko kuri ubu ibibazo biri muri iri Torero babishyikirije Polisi, bakaba bategereje ibizava mu iperereza.


text:
Pasiteri Antoine Rutayisire yavuze ko atemerenywa n’abavuga ko umuntu avuka ari mwiza akanduzwa n’urubumbambaga(society) abamo nyuma yo kuvuka, ahubwo ngo umuntu wese avuka ari mubi akagirwa mwiza na Kristo iyo yemeye kumwakira. Ubwo yari arimo kubwiriza muri kaminuza y’u Rwanda ishami rya Huye, ku wa 21 Ugushyingo 2016 mu giterane cyari cyateguwe n’ihuriro ry’imiryango ya gikirisitu muri iyi kaminuza, Pasiteri ... Read More »
UBUHAMYA
Ibyo utamenye k’umuhanzi Serge Iyamuremye , ndetse nuko umuhanzi Auddy Kelly ariwe wamubyaje ubutumwa bwiza — NIKI AMUSABA ?
Umuhanzi Serge Iyamuremye atangaza ko mu buzima bwe atazigera yibagirwa inzira yanyuzemo ngo akizwe , kugeza ubwo yemeye kugandukira Imana byimazeyo abifashijwemo n’umuhanzi uririmba indirimbo zidahimbaza Imana magingo aya Auddy Kelly Munyangango. Serge yemeza ko Auddy Kelly yamufashije kurushaho kumenya Imana ndetse no kwitekerezaho mu gakiza ke nyuma yaho amubwiriye amagambo yamushegeshe umutima . Mu kiganiro na Ibyishimo.com , umuhanzi ... Read More »
Kwakira Yesu byatumye akira Paralize n’abo mu muryango we bizera iryo zina
Mu gihugu y’Ubushinwa Pasiteri Zhang Heng uyobora China Gospel Mission, akaba n’umushumba mukuru w’itorero Zaidao Church ryo muri Beijing,yatanze ubuhamya bw’uko umuryango we wose wahindutse abakristo nyuma y’uko akira indwara yari yaramugize paralize akiri muto.Ibi yabivuze ubwo bari mu cyitwa Movement Day Global Cities muri New York. Zhang Heng, yabwiye amagana y’abantu bari bateraniye aho ko uko gukira kwatangije urugendo ... Read More »
Eritrea:Yakorewe ibikorwa by’iyicarubozo imyaka 3 azira kuvuga izina rya Yesu maze aramutabara
Helen Berhane umugore w’umukristo wo mu gihugu cya Eritrea yasobanuye ukuntu yafungiwe muri kontineri agaterwa ubwoba,agakubitwa ndetse akicishwa inzara kubera ko yabujijwe gukomeza kuvuga izina rya Yesu akanga. Eritrea ni kimwe mu bihugu biberamo gutotezwa gukomeye kw’abakristo. Helen nyuma yuko abonye ubuhungiro muri Denmark yasobanuye ukuntu yamaze imyaka afungiye muri kontineri azira kwanga guhakana ubukristo. Mu gihe abarinzi bamukoreraga iyicarubozo,iterabwoba,bamukubita bamutegeka ... Read More »
” Charmante wari warabwiwe n’abaganga ko atazabyara , agapfuka umusatsi arwaye kanseri, we n’umugabo we Imana yabahaye umwana w’umuhungu nyuma y’imyaka 5 babana .”
Mu nkuru twabagejejeho tariki 12 Nyakanga 2016 ifite umutwe ugira uti ” Charmante wari warabwiwe n’abaganga ko atazabyara , agapfuka umusatsi arwaye kanseri, Imana yamuhaye ubuzima ndetse aritegura kwibaruka ” , ibyari ibyizere kuri uyu mugore n’umugabo we ntibyaraje amasinde kuko uyu muryango Imana yawuhaye umwana w’umuhungu ku munsi wejo ku wa kabiri tariki 6 Kanama 2016 nkuko yari yarabibasezenyije ... Read More »
IBI BIRATANGAJE : Charmante wari warabwiwe n’abaganga ko atazabyara , agapfuka umusatsi arwaye kanseri, Imana yamuhaye ubuzima ndetse aritegura kwibaruka .
Umugore witwa Nyirahumure Charmante yatangiye kumvikana mu matwi y’abantu ubwo yararwaye Kanseri ( Cancer ) , avurizwa mu bitaro bitandukanye byo mu Rwanda ntiyabasha gukira , ariko agumana ijambo ryamuremagamo icyizere gikomeye yari yarabwiwe n’Imana ya Israheli ubwo we n’umutware we babaga basenga . Uyu muryango utuye mu karere ka Kicukiro ahazwi nka Sonatube ushima Imana bitewe n’imirimo ikomeye yabakoreye ... Read More »
” Imana yamubwiye ko azaba Pasiteri afite imyaka 13 ” Uwari umuyobozi wa korali imyaka 15 yabaye Pasiteri . — AMAFOTO
Umuyobozi wa Korali Gibeoni ikorera umurimo w’Imana mu Itorero rya Pantekote mu Rwanda ADEPR k’umudugudu wa Murambi ,ni umwe mu bagabo batandatu basengewe n’ubuyobozi bw’Itorero ADEPR , bagirwa abapasiteri . Pasiteri Bwate David yarasanzwe ari umudiyakoni ku itorero i Murambi , afatwa nk’umwe mu nkingi zikomeye z’itorero cyane cyane aho agira uruhare mu kwagura inyubako kandi zigezweho . Kuri Paruwase ... Read More »
UBUHAMYA : “Si uguhakwa..,njye bariya basirikare 600 bari muri CND ni bo bankijije” — Pasiteri Dr. Rutayisire A.
Rev. Dr. Antoine Rutayisire ni umugabo w’imyaka 58 wubatse akaba afite abana bane n’umwuzukuru umwe, afite n’abandi bana be bagiye barerwa nawe ku mpamvu zitandukanye, akaba yararokotse Jenoside yakorewe abatutsi muri Mata 1994, ariko ubuhamya bwe bukaba buhera mu myaka ya za 1961, aho kuva mu bwana bwe, aho umuryango we wagiye utotezwa ndetse se akaza kwicwa muri 1962. Dr.Rutayisire ... Read More »
Ubuhamya bwa Pasitori Karuranga Edouard n’inzira y’umusaraba yanyuzemo muri Jenoside.
Pasitori Karuranga Edouard, umushumba mu Itorero ADEPR ubwo yatangaga ubuhamya mu giterane cyateguwe n’ubumwe bw’amatorero ya Gikristo mu Rwanda kiswe “ Urugendo rw’ibyiringiro” hari kuwa gatandatu tariki 26 Mata 2014 , kuri Petit Stade abantu barumiwe kuko ibyamubayeho ari indengakamere. Nk’uko yabitanzemo ubuhamya Pasitori Karuranga muri Jenoside yakorewe Abatutsi yari atuye mu cyahoze ari Komini Bwakira ubu ni mu karere ... Read More »
NYARUGENGE : Imbere y’Iteraniro yashimye Imana yamuhaye umwana amutwise amezi 17.
Mukamazimpaka Florence wavutse 1981 utuye mu murenge wa Karama Akagari ni Bitare umudugudu wa kabuga mu karere ka Kamonyi , ni umubyeyi wubatse ufite umugabo n’abana batanu abakobwa bane n’umuhungu umwe. Ni umukristo wo mu itorero rya ADEPR muri paruwasi ya Muganza. Uyu mubyeyi yaje i Kigali aturutse mu karere ka Kamonyi nyuma yaho yari asezerewe mu bitaro bya CHUK ... Read More »


text:
Ubuyobozi bwa Norilsk Nickel bwavuze ko uku guhinduka umutuku cyane k’uyu mugezi, ngo byaturutse ku mvura ikomeye yaguye ku itariki 5 Nzeri 2016, ituma kimwe mu byobo by’amazi mu ishami ryarwo riri Nadezhda cyuzura, maze atembera mu mugezi wa Daldykan.
Bakomeza bavuga ko nta mpungenge zagakwiye kubaho kuko nta ngaruka uku guhinduka nk’amaraso k’uyu mugezi byagira ku buzima bw’abantu ndetse n’inyamaswa.
Gusa Alexei Kiselyov, ukora mu kigo kibungabunga ibidukikije mu Burusiya, yabwiye Ibiro ntaramakuru by’Abafaransa, AFP ko hakiri kare kugira ngo hemezwe ko nta ngaruka uku guhinduka k’uyu mugezi bizagira ku buzima bw’abantu cyangwa inyamaswa.
Yakomeje avuga ko Norilsk Nickel ari yo igenzura igice cy’ubutaka bwo mu kirwa cya Taymyr ari naho ibi byabereye, bityo ko hakwiye gukorwa iperereza ryimbitse ku mwanda waturutse muri uru ruganda.
Ubwo amafoto y’uyu mugezi yashyirwaga hanze mu cyumweru gishize, Minisiteri y’ibidukikije yagaragaje ko uku guhinduka nk’amaraso bishobora kuba byaratewe n’imyanda yanyuze muri imwe mu mpombo z’uru ruganda.
Ibi ariko Norilsk Nickel yabyamaganiye kure kimwe no kuba ku itariki 7 Nzeri 2016 bivugwa ko uru ruganda rwashyize hanze amafoto agaragaza umugezi wa Daldykan wasubiranye ibara risanzwe.
Abaturage bo mu mujyi wa Norilsk uru ruganda ruherereyemo, bakunze kurushinja kutubahiriza amabwiriza arebana no kutangiza ibidukikije.


text:
Abaturage bo mu tugari twa Gisoke na Nyakavumu mu murenge wa Mahembe, mu karere ka Nyamasheke, baravuga ko kugira ikibazo ku kagari cyangwa ku murenge gikeneye gufotoza irangamuntu, cyangwa ibindi byangombwa ari ugukubitika, kuko bibasaba gukora urugendo rurerure.
Aba baturage bemeza ko ukeneye gufotoza bimusaba kujya kuri santere y’ubucuruzi ya Mugonero, mu kagari ka Kagarama, aho bagenda ibilometero birenga 10 kandi bagiye gufotoza icyangombwa batangaho amafaranga 100 gusa.
Biriyongeraho n’abandi babifitoza baturutse ku biro by’umurenge wa Mahembe na wo utagira amashanyarazi, aho umuturage uwuturiye na we atanga amafaranga 1000 ya moto agiye ku Mugonero gufotoza indangamuntu cyangwa imyanzuro y’abunzi, akayatanga agiye gufotoza urupapuro rw’amafaranga 30.
Bavuga ko mu murenge nta mashanyarazi ahari kandi nyamara ipoto yayo ica muri metero 50 gusa uvuye kuri ibi biro, abaturage bakavuga ko bikwiriye kwigwaho ibi bibazo bigakemuka.
Abaganiriye n’Imvaho Nshya bagaragaje ko ikibazo cy’amashanyarazi gihangayikishije muri uyu murenge, kuko aho umuntu yavuga ko ari afite ingufu ari mu kagari kamwe gusa kitwa Kagarama, na ho akaba ari mu midugudu 2 gusa.
Ahandi ari akaba ari ayo abaturage bikururiye adafite ingufu zafotora cyangwa ngo ushyireho ikindi kintu, bikaba bikomeje kubadindiza.
Rutasi Céléstin, wo mu kagari ka Nyakavumu yagize ati “Ibiro by’akagari n’iby’umurenge bikorera mu kizima, wajyayo ufite ikibazo gikeneye ko gufotoza indangamuntu bigasaba kugenda umunsi wose n’inzara n’inyota, kandi ugiye gufotoza indangamuntu y’amafaranga 100 gusa.
Tukabona ari akarengane gakomeye kuko biba buri gihe, bamwe bakaba barazinutswe gushaka ibyangombwa mu buyobozi bisaba kubabwira kugira icyo bajya gufotoza.”
Umunyamabanga nshingwabikorwa w’uyu murenge Munyankindi Eloi, avuga ko ari ikibazo gikomeye cyane kandi batagira icyo bakoraho, aho bigera ko umuturage yinubira kujya kwaka icyangombwa runaka mu buyobozi kuko ari butakaze umunsi wose ajya gufotoza gusa.
Yakomeje avuga ko n’ubuyobozi bw’umurenge butanga amatike ya buri munsi bujya gufotoza ibyangombwa bishobora no gutakara cyangwa bikangiza ubusugire bwa zimwe mu mpapuro z’ubuyobozi zitagombye kumenywa n’abo bafotora, bikaba bikibagoye.
Icyakora avuga ariko ko iki kibazo kizabonerwa umuti vuba. Yagize ati “Amashanyarazi yo aracyari ikibazo gikomeye muri uyu murenge, kugeza n’aho umuturage agenda ibilometero birenga 10 ajya gufotoza indangamuntu igihe iyo fotokopi ikenewe, ariko icyizere cyo kuyabona vuba kirahari kuko amapoto yatangiye kutugeraho muri ya gahunda ya Nyakubahwa Perezida wa Repubulika yo gukwirakwiza amashanyarazi mu baturage.
Umushnga waratangiye, tukaba twizeye ko bizakemuka n’ibiro by’umurenge bikayabona, gusiragiza abaturage bigahagarara.”
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
DUHARANIRE GUTEZA IMBERE IBY’IWACU
Kuva ku itariki ya 12 kugeza ku ya 14 Werurwe 2016, mu Karere ka Gatsibo muri RDF Combat Training Center-Gabiro, habereye Umwiherero wa 13 w’Abayobozi wari ufite insanganyamatsiko igira iti : “Duharanire guteza imbere iby’iwacu”. Uyu Mwiherero wayobowe na Nyakubahwa Paul Kagame, Perezida wa Repubulika y’u Rwanda. Mu ijambo rye ritangiza Umwiherero, yashimiye abawitabiriye, aha ikaze Abayobozi bashya b’Uturere n’Umujyi wa Kigali, anabagaragariza ko abafitiye icyizere cyo kuzuza inshingano bahawe nk’Abayobozi bashya bagifite imbaraga nyinshi.
Yakomeje yibutsa akamaro k’umwiherero, asaba abawitabiriye guhora barangwa n’imikorere inoze kandi itanga umusaruro (efficiency), guhora baharanira kuyinoza (improvement), guhindura imikorere bakava mu buryo busanzwe bwabaye akamenyero (routine) ahubwo bagahora barangwa no kwihutisha ibyo bagomba gukora (sense of urgency) birinda imikorere idahwitse (mediocrity), kandi bagakomeza gukorera hamwe kugira ngo biduhe imbaraga zo guhangana n’ibibazo duhura nabyo tunarusheho guteza imbere iby’iwacu.
Nyuma yo kugezwaho uko imyanzuro 16 yafatiwe mu Mwiherero wa 12 w’Abayobozi yashyizwe mu bikorwa no kwemeza ko hashyirwaho ingamba zo kurangiza gushyira mu bikorwa imyanzuro itararangiye, abari mu Mwiherero wa 13 w’Abayobozi bagejejweho ibiganiro bikurikira :
a) Ingamba mu kwihutisha ishyirwa mu bikorwa ry’Icyerekezo 2020, Gahunda ya 2 y’Imbaturabukungu, na Gahunda ya Guverinoma y’Imyaka 7 (Improving delivery towards the achievement of Vision 2020 targets, EDPRS 2 and the 7YGP).
b) Guha agaciro no kurushaho gukoresha ibikorerwa mu Rwanda (Made in Rwanda : Revamping the Manufacturing Sector).
c) Kubahiriza uburenganzira bw’umwana no guteza imbere imibereho myiza ye (The Rwandan Child : Guaranteering Rights and Promoting Social Welfare).
d) Imyifatire ikwiye kuranga abayobozi n’uko babazwa ibyo bashinzwe (Public Accountability and Ethics).
Nyuma yo kungurana ibitekerezo hafashwe imyanzuro ikurikira :
1. Gukaza ingamba zo gukurikirana ishyirwa mu bikorwa ry’imyanzuro ifatirwa mu Mwiherero w’Abayobozi, Inama y’Igihugu y’Umushyikirano no mu zindi nama nkuru zifatirwamo ibyemezo kugira ngo imyanzuro yose iba yafashwe ijye ishyirwa mu bikorwa neza kandi ku gihe.
2. Gushyira imbaraga mu kugaruza umutungo wa Leta wanyerejwe no kurwanya ruswa iyo ariyo yose, kandi mu byiciro byose.
3. Kunoza uburyo bwo kwegeranya ibimenyetso ku cyaha cya ruswa n’ibindi byaha, kandi igihe cyose habonetse amakuru ajyanye na ruswa, inzego zibishinzwe zikihutira gufata ibyemezo bikwiye byo mu rwego rw’akazi no kubikurikirana mu nkiko, kandi abatanga amakuru bakarushaho kurengerwa no kubishishikarizwa.
4. Kugabanya ku buryo bugaragara ingendo z’akazi zikorerwa mu bihugu byo hanze hagasigara izifitiye akamaro Igihugu, kandi aho bishoboka hakajya hakoreshwa gusa abahagarariye u Rwanda mu mahanga.
5. Kwihutisha ibikorwa bigenda gahoro byo mu Cyerekezo 2020, Gahunda y’Imbaturabukungu ya kabiri (EDPRS2) na Gahunda ya Guverinoma y’Imyaka 7 (7YGP), kugira ngo byubahirize ingengabihe yagenwe kandi birusheho gutanga umusaruro.
6. Kunoza itangwa rya servisi zihabwa abaturage mu nzego zose za Leta n’iz’abikorera hifashishijwe ikoranabuhanga (online services) nka Rwanda online, kandi abaturage bakarushaho gusobanurirwa uko rikoreshwa.
7. Kwihutisha ishyirwa mu bikorwa rya gahunda zifasha abahinzi n’aborozi kubonera ifumbire n’imbuto ku gihe hanashyirwa imbaraga mu gushyiraho gahunda zo gutuburira imbuto z’indobanure no gukorera ifumbire mu Gihugu, no kubunganira mu buryo buhoraho mu gucunga amazi n’ibikoresho byo kuhira mu byanya byatunganyijwe (big irrigation schemes) kugira ngo hongerwe umusaruro ku buryo bugaragara.
8. Gushyira mu bikorwa ku buryo buhamye amasezerano hagati y’abahinzi-borozi n’abanyenganda agamije kongera umusaruro no kuwugemurira inganda kugira ngo zongere ubushobozi bwazo (operation capacity).
9. Guhindura imyumvire (mindset) y’Abanyarwanda kugira ngo turusheho gukunda no gukoresha ibikorerwa mu Rwanda no gushyiraho uburyo bwo gukurikirana uko bishyirwa mu bikorwa.
10. Guteza imbere ku buryo bwihariye inganda zongerera agaciro ibiboneka mu Rwanda : ibiti, amata, impu, amabuye n’inganda zikora imyenda n’inkweto.
11. Gutangiza gahunda yo korohereza Abanyarwanda kuzigama no kwiteganyiriza mu buryo burambye (long term saving scheme) no kongera ubushobozi bwa BRD kugira ngo irusheho gushyigikira inganda
12. Gukaza umurego mu gushyira mu bikorwa ingamba zo kubungabunga uburenganzira bw’abana n’izo guca ikibazo cy’imirire mibi yabo, gukumira impamvu zituma abana bajya mu mihanda cyangwa bata amashuri, no guca burundu icuruzwa ry’abantu.
13. Gukurikirana abantu bose barebera bakanahishira abahohotera abana, cyane cyane abayobozi, no guhana ababyeyi batita ku bana babo.
14. Kwihutisha iyubakwa rya Laboratwari y’Igihugu ipima ibya DNA n’ibindi bifitanye isano nayo (Rwanda Forensic Laboratory) kugira ngo itangire gukora.
Ni itangazo dukesha urubuga rwa Internet rwa Republic of Rwanda
Uko Umwami Kigeli yameneshejwe nyuma yo kumanura ibendera ry’Ababiligi i...
Perezida Kagame yibukije abayobozi ko Imana yabaremanye ubushobozi
Babiri bafunzwe bakekwaho guha ruswa abayobozi b’inzego z’ibanze
Umunyamakuru Shyaka Kanuma wafashwe atorotse yasabiwe kuburana...
Abayobozi b’ibigo by’amashuri bane bafunzwe bakekwaho kunyereza arenga...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...


text:
Rwanda : Guverineri w’Iburasirazuba aranenga inzego z’ibanze zitagenzura imikorere y’utubari
Guverineri Uwamariya arasaba ko abayobozi b’ibanze bagaragaza umurava mu kurwanya ubusinzi n’urugomo rubukomokaho Guverineri w’Intara y’Iburasirazuba Uwamariya Odetta arahamagarira abatuye More...
Nyamasheke: Utubari turasabwa kubahiriza amasaha twemerewe gukora
Inama njyanama y’akarere ka Nyamasheke yateranye taliki ya 30/03/2012 yagarutse ku kibazo cy’utubari dufungura mu masaha y’akazi, ibi bikaba ari bimwe mu bibangamira umutekano ndetse bigatuma More...


text:
Feb 14, 2016 Adolphe Mitali Ayo Hanze 0
Uyu mvuga ni Rebecca Brown, Dogiteri mu by’ubuvuzi, Umunyamerikakazi Imana yahamagariye umurimo utoroshye wo kubohora abayoboke ba satani muri Amerika, bagenda biyongera uko bukeye.
Nkuko Rebecca Brown abivuga, mu gitabo yanditse, ” Il est venu liberer les captifs”;mu kinyarwanda twavuga, “Yaje kubohora ababoshye”, Rebecca atubwira uburyo yagiranye ikiganiro na Satani, aho yari yicaye mu busitani bwe, aruhuka. Atangira agira ati:” Nari nicaye mu busitani bwanjye ndimo kuruhuka, hashize akanya njyiye kubona mbona Satani yicaye ku ntebe imbere yanjye,( Mu kindi gice cy’iki gitabo cye Rebecca yerekana ko Satani cyangwa abadayimoni, bajya bafata ishusho y’umuntu)”, Rebecca akomeza avuga ko muri we yumvise agize ubwoba, cyane cyane iyo yarebaga mu maso he, yumvaga ngo ari nk’umwobo w’ikuzimu, urimo imbaraga zimuhamagara, cyangwa zishaka kumubuza no gutekereza cyangwa kugira ikindi akora, (neutraliser) ,ariko ariyumanganya, yanga kugaragariza Satani ubwo bwoba.
Rebecca akomeza agira ati:” Yaranyitegereje umwanya utari muto, arangije arambaza ati’ Harya wiyemeje kundwanya?’, Nibwo nanjye, nishyizemo akabaraga ndamutumbira ndamubwira nti ‘Niyemeje kukurwanya mu izina rya Yesu’ Rebecca avuga ko akimara kuvuga ayo magambo, Satani yazabiranyijwe n’umujinya, areba Rebecca, ngo wabonaga ashaka uburyo yamugirira nabi, ariko ukabona ko hari ikirimo kumutangira, ( Uburinzi bw’Imana bwari kuri Rebecca);
Nyuma yaho rero nibwo Satani yamubwiye aya magambo mbere y’uko aguruka akabura :” Wiyemeje kundwanya, ariko umenye ko nzakubabaza bikomeye mu buzima bwawe” Rebecca avuga ko koko Satani yamubabaje bikomeye, ariko Rebecca ntacyo yicuza, kuko yahisemo gukorera Umwami w’abami kandi akaba azi ko muri iyo ntambara hatazabura ibikomere, ariko ko ijambo rya nyuma ari iry”Imana yacu, Kandi ingororano ihari y’ Ubugingo buhoraho.
MITALI Adolphe.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Rwanda | Nyamasheke: Ibigo by’imari byasabwe kurangwa n’imikorere myiza.
Kuri uyu wa gatatu tariki ya 03/10/2012, inama y’ihuriro ry’abantu barebera hafi imikorere y’ibigo by’imari (Access to finance forum) mu karere ka Nyamasheke yateranye, igamije kurebera hamwe imikorere y’ibigo by’imari n’imbogamizi bihura nazo mu kazi kabyo ka buri munsi.
Afungura iyi nama ku mugaragaro, umuyobozi w’iri huriro, Bahizi Charles yasabye abagize ibigo by’imari kurangwa n’imikorere myiza ngo bakure abaturage mu bukene, ariko banacunga neza umutungo wa rubanda.
Iyi nama yagarutse ku kibazo cy’imyenda yaheze mu baturage bari barafashe mu bigo by’imari iciriritse byafunze imiryango, inzego zose zikaba zasabwe kubishyiramo ingufu zegera abakiyirimo zikabumvisha ko bakwiye kwishyura, kugira ngo ayo mafaranga yose y’igihugu akoreshwe ibyo yagenewe.
Ibigo by’imari byasabwe kujya bitanga raporo ya buri kwezi kugira ngo hamenyekane uko imikorere ihagaze n’ibibazo bahura nabyo, bityo bagafatanya kubifatira imyanzuro ngo harebwe uko byakemuka.
Iyi nama kandi yagarutse no kuri gahunda ya hanga umurimo aho yarebye niba imishinga yatoranijwe yarahawe inguzanyo, isanga bamwe mu bayiteguye barahawe igice cya mbere.
Abitabiriye iyi nama basabye ko ubukangurambaga bwakomeza gukorwa kugira ngo abaturage bakangukire gufata inguzanyo mu bigo by’imari biteze imbere.
Amakoperative y’imirenge yo kuzigama no kugurizanya (umurenge Sacco) yibukijwe ko agomba gushaka inyubako zo gukoreramo zijyanye n’igihe. Nyuma yo gutangaza ko zimwe muri zo zamaze kuzuza, izindi zikaba ziri kubaka, iziri inyuma zaramaze kubona ibibanza, umuyobozi w’iri huriro yazisabye gukomeza muri uwo murongo zirimo, ariko asaba ko byakoranwa ubushishozi kugira ngo abaturage batazabura amafaranga yabo barayubakishije.
Abagize iyi nama bifuje ko amahuriro akurikiranira hafi imikorere y’ibigo by’imari yashirwaho no ku rwego rw’imirenge, iyi nama ikaba yashyizeho itsinda rizabyiga rikanagisha inama banki nkuru y’igihugu.


text:
Jacky Yatugishije Inama Agira Ati " Nakundanye n'umuhungu witwa peter mugihe kirekire muhisha ko nakoze amakosa kuruhande mfite umwana uwo twabyaranye twaratandukanye ndetse ubu sinzi n'aho ahererereye kuko n'ubwo twabyaranye n'uwambere sinigeze mukunda, none mbyitwaremo nte ko kd twari kuzakorana ubukwe mukwezi kwa munani? ese nkomeze mbimuhishe nitubana ntibizaba bibi kurusha? nimbimubwira se tugashwana kandi naramaze kumwerekana mumuryango,ntibazamfata nk'icyohe? nimungire inama icyo nakora." nimugire inama jacky kuko araremerewe wibuke gukora share n'abandi batubwire. mugire ibihe byiza.
Subscribe to: Post Comments (Atom)


text:
Jun 06, 2016 Bienvenu Ndacyayisenga Amakorali 0
Guca bugufi tubivuze mu magambo abantu babona ko byoroshye cyane,kandi ushobora guceceka ariko ku mutima wawe wishyira hejuru ,ariko Imana iraduhamagarira kwicisha bugufi kandi tugire umutima nk’uwo umwana muto twumvira amategeko y’Imana,hamwe n’amateka y’Imana twirinda ibyaha,twirinda kwishyira hejuru kugira ngo tugaragaze ishusho y’Imana ku badukikije,mu bo dukorana,mu bo tubana n’abo no mu bo tugendana.
Hari igihe umuntu aba yumva buri gikorwa cyose yakibonekamo akishyira hejuru, akumva ko nta cyakorwa atarimo ; ariko Imana iba ishaka ko duca bugufi ikaba ariyo ishyirwa hejuru, tukareka ingeso zacu za kera ahubwo tukagaragara dufite ingeso za Yesu Kristo ; ubwo nibwo tuzareka kwishyira hejuru ahubwo tukamera nka Yesu. We yaje muri iy’isi yemera kwicisha bugufi kandi ari umwana w’Imana. Yatubabariye ibyaha byacu niyo mpamvu natwe dukwiye kubabarira .ninko kwicisha bugufi kuko Yesu ubwe nawe yemeye kwicisha bugufi aratubabarira atubatura ibyaha byari bitubase.
Imana irashaka ko twambara kamere yayo kugira ngo tuzaragwe ubwami bwo mu ijuru, ntibyashoboka ko wabasha kwumvira Uwiteka utagerageje ngo ucumbikire kamere y’Imana . Kugira ngo ubone ibyo byose nuko usaba Imana ikaguha akamero kayo hanyuma ikaguha Umwuka wera kugira ngo ubashe kugera kuri ibyo byose.
Matayo 18 :2-4 : Ahamagara umwana muto,amuhagarika hagati yabo,arababwira ati « Ndababwira ukuri yuko nimudahinduka ngo mumere nk’abana bato,mutazinjira mu bwami bwo mu ijuru.Nuko uzicisha bugufi nk’uyu mwana muto, ni we mukuru mu bwami bwo mu ijuru. »
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Isi yuzuyemo byinshi bigenda bitandukanye. Uyu munsi ushobora kuba wishimye ejo ukababara bitewe n’ibyo waciyemo.
Gusa nubwo waba uca mu mibabaro, ntugatakaze ibyiringiro. Ukwiye kwiringira ko atari uko bizahora. Intumwa Pawulo yabisonuye neza ati, “Mbonye y’uko imibabaro y’iki gihe idakwiriye kugereranywa n’ubwiza tuzahishurirwa, kuko ndetse n’ibyaremwe byose bitegerezanya amatsiko guhishurwa kw’abana b’Imana, kuko ibyaremwe byashyizwe mu bubata bw’ibitagira umumaro.
Icyakora si ku bw’ubushake bwabyo ahubwo ni ku bw’ubushake bw’uwabubishyizemo, yiringira yuko nabyo bizabaturwa kuri ubwo bubata bwo kubora, bikinjira mu mudendezo w’ubwiza bw’abana b’Imana.” (Abaroma 8:18-21).
Ntugatakaze ibyiringiro. Imana iracyakora. Haba mu ngorane zawe bwite cyanga se iziri rusange.
JYA UHORA UZIRIKANA IZI NYUNGU 10 ZO GUKOMERA KU BYIRINGIRO:
1. Ibyiringiro bitanga ibyishimo, uko byaba bimeze kose. “Mwishime mufite ibyiringiro mwihanganira amakuba, mukomeze gusenga mushikamye” Abaroma 12:12.
2. Ibyiringiro bitanga ukwizera n’urukundo. "kuko twumvise ibyo kwizera kwanyu mwizeye Kristo Yesu, n’urukundo mukunda abera bose, ku bw’iyiringiro by’ibyo mwabikiwe mu ijuru, ibyo mwumvise kera mu ijambo ry’ukuri k’ubutumwa bwiza"Abakolosayi 1:4–5.
3. Ibyiringiro bituma ubaho nka Yesu. "Kandi ufite ibyo byiringiro muri we, yiboneze nk’uko uwo aboneye." (1 Yahana 3:3).
4. Ibyiringiro bigushoboza kwihanganira ibikugoye. "twibuke iteka imirimo yanyu yo kwizera n’umuhati w’urukundo mugira, no kwihangana ku bwo kwiringira Umwami wacu Yesu Kristo, imbere y’Imana yacu ariyo Data wa twese." (1 Abatesalonike 1:3).
5. Ibyiringiro bihumuriza umutima ucitse intege. "Mutima wanjye ni iki gitumye wiheba? Ni iki gitumye umpagararamo? Ujye utegereza Imana kuko nzongera kuyishima, Ni yo gakiza kanjye n’Imana yanjye." (Zaburi 43:5).
6.Ibyiringiro bitera guhimbaza Imana. "Ariko jyeweho nzajya niringira iteka, Nziyongeranya iteka kugushima." (Zaburi 71:14).
7. Ibyiringiro birakomeza mu gihe cy’akaga. "Ibyo byiringiro tubifite nk’igitsika umutima gikomeye kandi gishikamye, cyinjira hirya y’umwenda ukingiriza Ahera cyane" (Abaheburayo 6:19).
8. Ibyiringiro bitera gushira amanga. "Nuko ubwo dufite ibyo byiringiro, tuvuga dushize amanga cyane." (2 Abakorinto 3:12).
9. Ibyiringiro byongera ukwihangana. "Nyamara twebwe ubwo twiringira ibyo tutabonye, tubitegereze twihangana" (Abaroma 8:25).
10. Ibyiringiro bitanga umutuzo n’umutekano. "Kandi uzaba amahoro kuko hariho ibyiringiro, Ni ukuri uzakebuka ibigukikije, wirukire mu mahoro." (Yobu 11:18).
Komera, ntukemere ingorane za none, zikwicira urugendo rw’ibyishimo.


text:
1. Shima Imana haba mu minsi myiza cyangwa mu mibi.
"Uri mwiza kandi ugira neza" (Zaburi 119:68a). Iyo byose bigenda neza, biroroha kumva ko Imana ari nziza. Ariko iyo bikomeye, dutangira kwibaza niba ko Imana ikiri nziza. Mu gihe byagenze nabi, ujye uhitamo gukomeza kwizera Ijambo ry’Imana aho kwiyumvisha ko yaguteranye.
2. Baho nk’ukunzwe.
"Uwiteka yambonekeye kera ati ‘Ni ukuri nagukunze urukundo ruhoraho, ni cyo cyatumye ngukuruza ineza nkakwiyegereza" (Yeremiya 31:3). Kumva ko udakunzwe, bigira ingaruka mbi ku buryo ubaho. Zirikana ko ukundwa n’Imana cyane. Niba wizera ko urukundo rw’Imana ari urw’ukuri, rwizere kandi ruzaduhindura.
3. Wikita ku buryo abantu bagutekereza
"nk’uko yadutoranirije muri we isi itararemwa, kugira ngo tube abera tutariho umugayo imbere yayo. Kuko yagambiriye kera ku bw’urukundo rwayo ko duhinduka abana bayo, tubiheshejwe na Yesu Kristo ku bw’ineza y’ubushake" (Abefeso 1:4-6). Imana yaragutanije uba Umwana wayo. Wikwita ku gukundwa n’abantu kuko bo bahindagurika.
4. Ishingikirize ku Mana gusa.
"Uwiteka ni we mwungeri wanjye sinzakena," (Zaburi 23:1). Imana yonyine irahagije mu gukemura ikibazo cyawe. Niba uyifite, ufite byose ukuneye. Iyo wizeye uku kuri, bituma udashakira mu zindi nzira. Uba ufite icyo ushaka.
5. Baho ubuzima butsinda icyaha.
"Kandi tumenye iki, yuko umuntu wacu wa kera yabambanywe na we, kugira ngo umubiri w’ibyaha ukurweho, twe kugumya kuba imbata z’ibyaha, kuko uwapfuye aba atsindishirijwe ibyaha" (Abaroma 6:6-7). Imana ishaka ko utagaragaraho icyaha cyangwa igisa na cyo. Ariko ubishobozwa n’imbaraga za Kristo muri wowe. Gusa hari n’igihe gutsinda icyaha bisaba kwaturira mugenzi wawe icyaha.
6. Ntugatinye ibigeragezo.
"Nshobozwa byose na Kristo umpa imbaraga." (Abafilipi 4:13). Nta kintu na kimwe Imana igusaba gukora, ngo ikwime imbaraga.
Urugero:
Ushobora gukunda umuntu wese (Matayo 5:44), Ushobora gushima muri byose (1 Abatesalonike 5:18), Ushobora kubabarira buri wese (Mariko 11:25), Ushibora kwirinda ubusambanyi (1 Abatesaloniki 4:3–4),
7. Tunganira Imana aho kwita ku bigushimisha.
"Muzabe abera kuko ndi uwera." (1 Petero 1:16). Yesu ntiyadupfirye ngo tubeho ubuzima butunezeza, ahubwo ubumunezeza. Uko urushaho gushaka gutunganira Imana bituma ugera ku munezero wuzuye.
8. Ha agaciro Yesu kurenza uko ukiha. "Uwo akwiriye gukuzwa, naho jye nkwiriye kwicisha bugufi" (Yohana 3:30). Mu bwami bw’Imana, icyubahiro si icyawe, ahubwo ni icyayo. Ha agaciro yesu nka nyirumushinga, wowe uce bugufi.


text:
dim.
10
févr.
2013
ISOMO RYA MBERE
Igitabo cy’Umuhanuzi Izayi (Iz 6, 1-2a.3-8)
1Mu mwaka umwami Oziya yatanzemo, nabonye Nyagasani yicaye ku ntebe ya cyami ndende kandi itumburutse. Ibinyita by’igishura cye byari byuzuye icyumba gitagatifu cy’Ingoro y’Imana. 2Abaserafimu bari bahagaze hejuru ye. 3Nuko bakikiranya amajwi bavuga bati “Nyir’ubutagatifu, Nyir’ubutagatifu, Nyir’ubutagatifu ! Ni Uhoraho, Umugaba w’ingabo, isi yose yuzuye ikuzo rye !” 4Umuririmo w’ayo majwi uhindisha umushyitsi inzugi n’ibizingiti byazo, maze Ingoro isabwa n’umwotsi. 5Nuko ndavuga nti “Ndagowe ! Bincikiyeho kuko ndi umuntu w’iminwa yandavuye, ngatura mu muryango w’iminwa yahumanye, none amaso yanjye akaba abonye Umwami, Uhoraho, Umugaba w’ingabo.”
6Ariko umwe mu Baserafimu aguruka ansanga, afashe mu kiganza cye ikara ryaka, yari akuye ku rutambiro ariteruje igifashi. 7Arinkoza ku munwa maze arambwira ati “Ubwo iri kara rigukoze ku munwa, ubuhemu bwawe burahanaguwe, icyaha cyawe kirakijijwe.” 8Nuko numva ijwi rya Nyagasani rigira riti “Mbese ndatuma nde ? Ni nde twakohereza?” Ni ko kumusubiza nti “Ndi hano, ntuma !”
ZABURI (Zab 138 (137), 1-2a, 2b-3, 4-5, 7c-8)
Inyik/ Uhoraho, Imana yacu, ni Nyir’ubutagatifu !
Uhoraho, ndakogeza n’umutima wanjye wose,
ndakuririmbira imbere y’ab’ijuru bose,
mpfukamye nerekeye Ingoro yawe ntagatifu.
Ndogeza izina ryawe kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza, unyongerera imbaraga.
Uhoraho, abami bo ku isi bose bazagusingiza,
kuko bumvise amasezerano wivugiye.
Bazarata inzira z’Uhoraho bavuga bati
“Koko ikuzo ry’Uhoraho ntirigira urugero !”
Indyo yawe ituma ntsinda,
Uhoraho azankorera byose !
Uhoraho, impuhwe zawe zihoraho ubuziraherezo,
ntuzatererane uwo waremesheje ibiganza byawe !
ISOMO RYA KABIRI
Ibaruwa ya mbere Mutagatifu Pawulo Intumwa
yandikiye Abanyakorinti ( 1Kor 15, 1-11)
1Bavandimwe, ndabibutsa Inkuru Nziza nabagejejeho, ari yo mwakiriye kandi mukaba muyihambiriyeho, 2ikaba ari na yo izabakiza niba muyikomeyeho nk’uko nayibigishije ; naho ubundi ukwemera kwanyu kwaba ari impfabusa. 3Koko rero icya mbere cyo nabagejejeho, ni icyo nanjye nashyikirijwe : ko Kristu yapfuye azize ibyaha byacu, nk’uko byari byaranditswe. 4Ko yahambwe, ko yazutse ku munsi wa gatatu nk’uko byari byaranditswe. 5Ko yabonekeye Kefasi, hanyuma akabonwa na ba Cumi na babiri. 6Hanyuma yongeye kubonwa n’abavandimwe magana atanu icyarimwe; abenshi muri bo baracyariho, abandi barapfuye. 7Hanyuma yabonekeye Yakobo, nyuma abonekera intumwa zose icyarimwe. 8Uw’imperuka nanjye arambonekera, jye umeze nk’uwavutse imburagihe.
9Koko jyewe ndi uwa nyuma mu ntumwa zose ; sinkwiriye no kwitwa intumwa kuko natoteje Kiliziya y’Imana. 10Ariko uko ndi kose mbikesha ingabire y’Imana, kandi iyo ngabire ntiyambayemo impfabusa. Ahubwo ndetse nakoreye kubarusha bose ; nyamara si ku bwanjye, ni ku bw’ingabire y’Imana indimo. 11Uko biri kose, yaba jye cyangwa bo, ngibyo ibyo twamamaza kandi ari na byo mwemeye.
IBANGONDIRIMBO RIBANZIRIZA IVANJILI (Mt 4, 19)
Alleluya Alleluya.
Ijwi ry’Imana riraduhamagara riti
“Nimuze munkurikire, nzabagira abarobyi b’abantu.”
Alleluya.
IVANJILI
+ Luka (Lk 5, 1-11)
1Umunsi umwe, Yezu akaba ahagaze ku nkombe y’ikiyaga cya Genezareti, abantu benshi bamuniganagaho bashaka kumva ijambo ry’Imana. 2Nuko abona amato abiri ku nkombe y’ikiyaga; abarobyi bari bayavuyemo boza inshundura zabo. 3Ajya mu bwato bumwe bwari ubwa Simoni, amusaba kubutsura gato. Nuko aricara maze yigisha abantu ari mu bwato. 4Amaze kwigisha abwira Simoni ati “Erekeza ubwato mu mazi magari, murohe inshundura zanyu murobe.” 5Simoni aramusubiza ati “Mwigisha, twagotse ijoro ryose ntitwagira icyo dufata, ariko ubwo ubivuze ngiye kuroha inshundura.” 6Baraziroha maze bafata amafi menshi cyane, inshundura zabo zenda gucika. 7Barembuza bagenzi babo bari mu bundi bwato ngo babafashe. Baraza buzuza amato yombi, bigeza aho yenda kurohama.
8Simoni Petero abibonye apfukama imbere ya Yezu avuga ati “Igirayo Nyagasani, kuko ndi umunyabyaha !” 9Koko ubwoba bwari bwamutashye we na bagenzi be, babonye ayo mafi yose bari bamaze kuroba. 10Barimo Yakobo na Yohani bene Zebedeyi, bagenzi ba Simoni. Nuko Yezu abwira Simoni ati “Witinya, kuva ubu uzajya uroba abantu.” 11Nuko bagarura amato yabo ku nkombe, basiga aho byose baramukurikira.


text:
"…kuko uri muri mwe aruta uri mu b’isi "1 Yohana 4:4
Pawulo ni we wanditse agira ati "kuko kamere irarikira ibyo Umwuka yanga, kandi Umwuka yifuza ibyo kamere yanga kuko ibyo bihabanye, ni cyo gituma ibyo mushaka gukora atari byo mukora"- Abagalatiya 5:17.
Ibi ntibitandukanye na gato n’urugamba uhora urwana. Rimwe na rimwe usoma amagambo yanditse muri bibiliya ukayafata uko ari gusa nyamara ntiwite ku cyo agambiriye kwigisha nyirizina. Nk’umukristo ukwiye guhora witeguye kurywana urugamba. Bibiliya isobanura urugamba abakristo barwana . Irwita urugamba rutari urw’umubiri n’amaraso "Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru"- Abefeso 6:12
Iyo usomye igice cya 6 cy’Abefeso , usangamo inama z’uko umukristo akwiye kwitegura urugamba. Ujye uzirikana ko aho icyaha kiri ariho imbabazi z’Imana zijya; Ushobora kubona insizi yuzuye. Ijambo ry’Imana ritwereka ko ni twiyegurira Imana satani azaduhunga. Kandi ni wiyegurira Imana ntuzasubira mu bubata bw’icyaha ukundi.
Wiyegurire Imana , unayegurire ibyawe byose abe ari yo ibigenga, Na yo izajya ihora igutsindira intambara .


text:
Gufata icyemezo ni ikintu kitorohera abantu benshi uretse ko hari n’abagifata ariko bakagifata nabi ugusanga kibagizeho ingaruka zitari nziza. Icyemezo cyafashwe nabi gishobora kugira ingaruka kuwagifashe ndetse n’uwagifatiwe.
Abantu bagira imiterere itandukanye akaba ari na yo mpamvu isi igenda irushaho guhinduka, umwanditsi wa Bibiliya yaravuze ati "Kuko ari wowe waremye ingingo zanjye, wanteranirije mu nda ya mama, ndagushimira yuko naremwe uburyo buteye ubwoba butangaza, imirimo wakoze ni ibitangaza, ibyo umutima wanjye ubizi neza"- Zaburi 139:13-14.
Ni yo mpamvu tudakwiye kurenganya no kwitotombera Imana kubwo gutsindwa mu ruhande runaka cyangwa ngo twange gukoresha ubufasha bwa yo mu guhindura ubuzima bwacu.
Ntabwo Imana ishaka ko hagira ukomereka cyangwa ngo agwe mu bibazo bidakwiye. Ukwiye kumenya icyemezo wafata igihe ubona hari ikibazo ubona gikomeje kugukomerera maze urebe uko ushobora kuzana impinduka. Bibiliya iravuga iti “Mana, ndondora umenye umutima wanjye, mvugutira umenye ibyo ntekereza. Urebe yuko hariho inzira y’ibibi indimo, unshorerere mu nzira y’iteka ryose” - Zaburi 139:23-24.
Iyo ni yo mpamvu nyamukuru ukwiye kumenya uko ukwiye gufata icyemezo, ntabwo ari bibi kubanza gutekereza ku myanzuro twifuza gufata kuko rimwe na rimwe usanga icyemezo gifashwe habaye guhubuka kiba kibi kurusha uko wari kureka gufata uwo mwanzuro. Ariko niba uri mu gihe cyo gufata umwanzuro ukwiye kwegera Imana ukayisaba ko igufasha gufata umwanzuro mwiza.
Imana iradukunda kandi yita cyane ku byo ducamo muri ub’ubuzima. Imana igufasha kugira imbaraga n’ikizere mu gufata imwanzuro ukwiye aho guheranwa n’ubwoba ngo bugutere gufata ibyemezo bitari byiza. Ibi uzabishobozwa no gukora uko ushoboye kugira ngo ubashe gufata ibyemezo mu gihe gikwiye. Icyemezo cya mbere n’uko ubuzima n’ubugingo bwawe bukwiye kwegurirwa Yesu Kristo.


text:
Bibiliya igaragaza imirongo myinshi ivuga ku rukundo, harimo imirongo igaragaza urukundo umuntu agomba gukunda mugenzi we, urukundo Imana ikunda abantu ndetse n’urukundo umuntu akwiriye gukunda Imana. Hagaragaramo kandi urukundo rw’abashakanye n’ubucuti busanzwe.
Iyi nimwe mu mirongo igaragara muri Bibiliya ivuga ku rukundo:
1 Abakorinto 13:4-8- ”Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza,ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu,ntirwishimira gukiranirwa kw’abandi ahubwo rwishimira ukuri,rubabarira byose, rwizera byose, rwiringira byose, rwihanganira byose.Urukundo ntabwo ruzashira. Guhanura kuzarangizwa no kuvuga izindi ndimi kuzagira iherezo, ubwenge na bwo buzakurwaho”
Yohana 3:16 - “Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.”
Abaroma 5:8- “ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha.”
Abaroma 8:37-39 Ni nde wadutandukanya n’urukundo rwa Kristo? Mbese ni amakuba, cyangwa ni ibyago, cyangwa ni ukurenganywa, cyangwa ni inzara, cyangwa ni ukwambara ubusa, cyangwa ni ukuba mu kaga, cyangwa ni inkota?Nk’uko byanditswe ngo“Turicwa umunsi ukira bakuduhora, Twahwanijwe n’intama z’imbagwa.”Oya, ahubwo muri ibyo byose turushishwaho kunesha n’uwadukunze,kuko menye neza yuko naho rwaba urupfu cyangwa ubugingo, cyangwa abamarayika cyangwa abategeka, cyangwa ibiriho cyangwa ibizaba, cyangwa abafite ubushobozi,cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu.
1 Yohana 3:1- “Nimurebe urukundo ruhebuje Data wa twese yadukunze, rwatumye twitwa abana b’Imana kandi ni ko turi. Ni cyo gituma ab’isi batatumenye kuko batayimenye.”
Abaroma 13:8- “Ntimukagire umwenda wose keretse gukundana, kuko ukunda undi aba ashohoje amategeko.”
Abagalatiya 5:13-14- “ Bene Data, mwahamagariwe umudendezo, ariko umudendezo wanyu ntimukawugire urwitwazo rwo gukurikiza ibya kamere, ahubwo mukorerane mu rukundo,kuko amategeko yose asohorera mu ijambo rimwe ngiri ngo “Ukunde mugenzi wawe nk’uko wikunda.”
Abefeso 4:2- “ mwicisha bugufi rwose, mufite ubugwaneza bwose no kwihangana, mwihanganirana mu rukundo.”
1 Petero 1:22- “Nuko rero ubwo mwiyejesheje imitima kumvira ukuri kugira ngo mubone uko mukunda bene Data mutaryarya, mukundane cyane mu mitima.”
1 Yohana 4:7-8- “Bakundwa, dukundane kuko urukundo ruva ku Mana. Umuntu wese ukunda yabyawe n’Imana kandi azi Imana.Udakunda ntazi Imana kuko Imana ari urukundo.”


text:
Mu gice cy’iyi nkuru "INKOVU Z’URUKUNDO" giheruka cyarangiye tumenye yuko umukunzi wa Tycoon ariwe Eugenie atigeze amusura kandi akaba atararaye no mu rugo iwabo, icyirabo we yarimo yifuza ngo iyaba yarakundanye na Tycoon mu gihe twabonye ko Manzi Furaha we yari afite ikibazo cy’umubyeyi we wari urembye. Ese mu gice cya kabiri byaje kugenda gute?
Burya mu Kinyarwanda baravuga ngo imbikirizi ya cyane ibikira mukeba. Kuwa Gatandatu buri buke abanyeshuri bagasubira ku ishuri, Tycoon wari ufite agahinda kubera umukunzi we wari wamubeshye, bwakekeye mu gitondo iwabo bamuha amafaranga ngo ajye kwishyura kuri banki mu mujyi ndetse akanagura ibikoresho by’ishuri.
Tycoon akigera mu mujyi yabanje kujya kuri banki kwishyura.Akigera Nyabugogo yasanze abantu ari uruhuri bari ku mirongo.Yigira inama yo kujya ku cyicaro gikuru gihereye i Nyarugenge kuko yumvaga wenda ho nta bakiriya benshi bahari, ariko mbere yabanje guca mu iduka, agura ibyangombwa nyuma aza kujya kuri banki ariko yatunguwe no gusanga hariyo abantu beshi baruta abo yasize i Nyabugogo, ariko abura uko abigira nyuma afata umwanzuro wo gutegereza akishyurira aho ngaho, aho gusubira Nyabugogo.
Tycoon yarangije kwishyura nka saa cyenda n’igice z’umugoroba yanga kujya gutega imodoka afata moto, nuko atwarwa n’umumotari witwa Peter (petero) bagenda baganira.
Peter: Ko mbona uri n’igikapu kinini se uvuye hehe?
Tycoon-Mvuye gushaka ibikoresho by’ishuri, ntuziko ejo amasomo azatangirase?
eeh! Uri umunyeshuri se? Wiga he?
Yego niga i Muhanga
I Muhanga? Ku kihe kigo se?
Niga ku rwunjye rw’amashuri rwa Gitarama.
Uzi ko wiga ku kigo kimwe na sheri wanjye! Eeh mugira abana bazi ibintu shahu!
ufite umukunzi wiga hariya se? Yitwa nde ra? Yiga mu wa kangahe se?
Sha ni umukobwa wiga mu mwaka wa gatatu, w’inzobe mugufi ariko ubyibushye, sinzi niba utamuzi afite inyinya nini izina yitwa Eugenie.
Yee? Eugenie?
Yeee!ni uwo! Uramuzi se nawe? Sha uriya mwana ndamukunda ntiwabyumva, tujya kumenyana nari nzi ko twikinira kuko ni umukobwa tuba mu gipangu kimwe i Kabuga basengana wampaye nimero ye, noneho muhamagara nikinira musaba urukundo aremera!
Hanyuma ejo bundi ku munsi w’abakundanye kuko nari bujye kwishyura umusoro wa moto numvaga ntashaka kuvayo ngo nkore, maze ndaramuhamagara mu gitondo musaba kunsura, mu kanya gato ntiyazuyaje yahise ahagera. Ariko ibintu twakoze sinabasha kubigusubiriramo kuko yantambagije ijuru n’amaguru!, bigeze ku mugoroba ashaka gutaha ndamubuza, mera nk’uworosoye uwabyukaga, maze sinakubwira arandaza. Ariko nta kubeshye yaranshimishije birandenga kuburyo ubu yanyibagije abandi bakobwa ndetse n’ubu iyo muvuze mba numva utuntu tunyirukamo mumubiri.
Ariko ubwo Peter yavugaga ayo magambo, nta na kimwe Tycoon yasubizaga, nuko Peter ubwo yakatiraga imodoka ku kiraro cya Nyabugogo , yahise yumva uwo yarahetse kuri moto aguye hasi ariko kuko yagendaga gake Tycoon ntiyakomeretse cyakora yari yabize ibyuya umubiri wose.
Bamuhungije, mu minota nka mirongo itatu arahembuka, yisanga mu maboko ya polisi ndetse asanga na Peter polisi ya mufashe maze ahita abwira abapolisi ngo barekure Peter kuko arengana, yongeraho ati “Ninjye ubwanjye wihanuye bityo mwimurenganya mureke yigendere kandi nanjye nta kibazo mfite byari ibitekerezo bijyanye no guhemukirwa mu rukundo byatumye nta ubwenjye maze ndahanuka.”
Ariko ubwo Tycoon yahanukakaga kuri moto, hari abanyamakuru baje mu muhango wari wateguwe wo gutaha umuhanda Kigali-Gatuna abanyamukuru batandukanye bahise barangarira iby’iyo mpanuka, aho Tycoon yaje kuzanzamukira nuko bamubaza uko byagenze abibabwira muri aya magambo:
“Njyewe motari twaje tuganira aza kunganiriza ku mukunzi n’ukuntu amufata neza aho ambwiriye izina rye nsanga ni umukunzi wanjye nkunda bihebuje ntimumbaze ibyakurikiye nahise mera nkuguye muri koma, gusa n’ubu ndumva mfite inkovu nyishi ku mutima kuko uko babimbwiraga nameraga nkuri kubireba!
Akivuga ayo magambo byahise biha abanyamakuru inkuru yo kwandika mu binyamakuru byabo, inkuru y’impanuka yaTycoon bimwe mu binyamakuru byahihaye imitwe ‘RWAMUTEYE KURWARA IGICURI!”,”YAHANUTSE KURI MOTO AZIRA URUKUNDO”, “naho BBC yo yari yanditse iti:”INKOVU Z’URUKUNDO ZAMUTUYE MU MUHANDA ABURA KIRAMIRA”.
Tycoon ubwo yahise afata imodoka arataha ariko ageze mu rugo afata umwanzuro wo kwandikira ubutumwa bugufi Eugenie ati “Nshuti nakunze ntakubeshya Nkaguha ibyo agaciro nigeze byose Nkaguha umutima wanjye wose,
Njye natekerezaga ko ari wowe gisobanuro cy’ubuzima bwanjye
Ariko ubu nabonye ko uri imbugita ityaye cyane yatyarijwe guhinguranya umutima wanjye.
Gusa ibyishimo wazanye mu mubuzima bwanjye, bingana n’ubusa mugihe inkovu z’urukundo zo wanteye zisumba ubwishi umusenyi wo ku nyanja ariko reka mvuge nti warakoze”
Gusa nyine nyuma y’ibyo wankoreye byose ndagusabye iby’urukundo tubihagarikire aha kandi buri wese yibagirwe undi nkaho atigeze amumenya. Sawa urakoze uzagubwe neza.
Uwawe Tycoon M.”
Tycoon arangije yafashe sim card arayivunagura kuko Atari agikeneye ko uyu mukobwa yazongera kumutesha umutwe.
Eugenie akibona ubu butumwa bugufi, yahise ahamagara mugenzi we Sunny ngo yumve ko hari amakuru yaba yahaye Tycoon ariko Sunny amurahira yivuye inyuma ko adaheruka no kuvuga na Tycoon. Ni uko Eugenie yoherereza sunny bwa butumwa ngo nawe yihere ijisho ku bimubayeho muri uwo mugoroba maze amugire inama.
Eugenie yongeyeho ati “Twari dufitanye gahunda ejobundi kuwa mbere mbura umwanya none ndabona yabigize intambara pe! Ubu se nkore iki?
Sunny arangije gusoma ubu butumwa yahise afata telefone ahamagara Eugenie aramubwira ati “Sha ndabona bitoroshye kandi Tycoon ntagira parapara bityo niba yafashe umwanzuro mwihorere dore ejo ni ugusubira ku ishuri kandi muzajya mubonana kenshi bityo uzamenya niba yarabikubwiye bimurimo cyangwa niba ari uburakari bwo kuba waramwiciye gahunda gusa. Ahubwo wowe ejo nugera ku ishuri uzahite ujya kumureba wumve icyo avuga..........
Sixbert Murenzi


text:
“Nimuze tujye inama”, ni ko Uwiteka avuga, “Naho ibyaha byanyu byatukura nk’umuhemba birahinduka umweru bise na shelegi, naho byatukura tukutuku birahinduka nk’ubwoya bw’intama bwera.Nimwemera mukumvira muzarya ibyiza byo mu gihugu ariko nimwanga mukagoma inkota izabarya”, kuko akanwa k’Uwiteka ari ko kabivuze.” Yesaya 1:18-20
Imana yemeza mu ijambo ryayo ko nta muntu n’umwe itababarira, nta cyaha na kimwe cyatuma iguciraho iteka keretse gutuka Mwuka wera kuko ari cyo cyaha Bibiliya igaragaza ko kitababarirwa naho ibindi byose naho byatukura tukutuku, nta cyabuza Imana kukubabarira no kukweza.
Impamvu ibitera ni uko twacumuye kubera impamvu idasobanutse yo kubura urukundo ariko nanone tugacungurwa kubw’urukundo rutagira akagero, urw’Imana data yadukunze kugera aho itwoherereza umwana wayo w’ikinege Yesu Kristo ngo aducungure tubone kubabarirwa ibyaha n’ibicumuro byacu.
Kubwo gucungurwa twaboneye mu rukundo rw’Imana yacu, twahawe ugukiranuka kubonerwa muri Yesu Kristo, iki nicyo gituma amaso y’Uwiteka ahora kubakiranutsi kuko izi neza ko yabahaye gukiranuka muri Kristo Yesu ariko ntibasha kwihanganira abakora ibibi kuko nibatihana ngo bahindukire bakizwe, nta kizayibuza kubarimbura ku munsi w’imperuka. Bibiliya iravuga iti” Kuko amaso y’Uwiteka ari ku bakiranutsi, N’amatwi ye ari ku byo basaba. Ariko igitsūre cy’Uwiteka kiri ku nkozi z’ibibi.” Niba nawe ushaka ko Uwiteka Imana akumva kandi agahora yita ku byo usaba, ukaba wumva urambiwe gukora ibibi, iki nicyo gihe cyo guhindura icyerekezo ugasanga Yesu Kristo.
Kuva iy’umunsi umenye neza ko igitsure cy’Uwiteka Imana kiri ku nkozi z’ibibi, maze ufata umwanzuro wo kuza mubakora ibyo gukiranuka. Umugabo witwa Ron Christian, yaravuze ati” nta kindi numva gikwiye kungira imbata uretse ubuzima bwo gusenga Imana Rurema” nawe rero ubwo nibwo buzima ukwiriye guhitamo kuva iy’umunsi.
Nta kigoye kirimo, usabwa gusa kwatuza akanwa kawe ko Yesu Kristo ari umwami kandi akaba n’umucunguzi w’ubugingo bwawe, ukamusaba ko ibyakera abihindura kugira ngo izina rwawe rive muyandi mazina y’inkozi z’ibibi ahubwo arishyire muyabakora ibyiza.
Ibyo byose ukabyizeza umutima wawe. Igisigaye ni ugukora ibyo gukiranuka no kugendera mu ijambo ry’Imana, maze nawe uhite witegura kuzarya ibyiza byo mu gihugu!


text:
Profile Views : 1,386
Song Plays : 6,193
Song Downloads :4,024
Nshizo Exploiter cyangwa Nshizirungu Jotham ni umuhanzi nyarwanda ukora uririmba Rap igezweho izwi nka New School.
Nshizo Exploiter yatangiye muzika muri 2011 kubera ikibazo cy'ubushobozi no kudashyigikirwa n'ababyeyi be kubera injyana akora, byaje gutuma uwo mwaka akora indirimbo umwe gusa yongera gusubukura ibikorwa bye bya muzika muri 2013.
Imwe mu mpamvu zatumye Nshizo yinjira mu muziki wa Hip Hop ni uburyo akiga mu mashuri abanza yajyaga aririmbira abanyeshuri bagenzi be (Freestyle) bakabyishimira cyane bituma afata icyemezo cyo kuba umuhanzi mu njyana ya Hip Hop kugeza ubu akaba amaze kugira indirimbo 10 z'amajwi ndetse n'imwe ifite amashusho yise "Vuga Yeah"


text:
Inka enye zirimo izihaka zishwe zirozwe
Umugore n’umugabo bo mu Bugesera, bafungiye kuri sitasiyo ya Polisi ya Nyamata bakekwaho kuroga inka enye zirimo izihaka eshatu n’ikimasa.
Byabaye ku mugoroba wo ku itariki ya 08 Nzeli 2016, mu mudugudu wa Rucucu, mu Kagari ka Murama, mu Murenge wa Nyamata. Munyeragwe Epimaque na Nsabimana Innocent ni bo banyiri izo nka.
Munyeragwe agira ati “Twaje dusanga zishwe n’amarozi zaherewe mu bwatsi zarishije, zatezwe n’umwe mu baturanyi bacu kuko ibyatsi byazishe twabisanze mu rutoki rwe kandi aho yabumennye hagiye hababuka”.
Aba bagabo bavuga ko nta kibazo bari bafitanye n’umuturanyi wabo ahubwo bakibaza impamvu yabikoze.
Kayitankore Leonidas, ushinzwe ubworozi mu Karere ka Bugesera, yemeza ko izo nka zahawe uburozi. Avuga ko nyuma yo gutabazwa n’abaturage, bafashe gahunda yo kuzipima basanga zariye ibyatsi byashyizweho “acide”.
Agira ati “Zahise zipfira aho zabiriye kandi twasanze munda, igifu cyahiye kandi twasanze ibyo byatsi bikiri mu gifu”. Izo nka zahise zitwikwa, ziranahambwa kuko abantu batari kuzirya.
Rurangirwa Fred, umunyamabanga nshingwabikorwa w’Umurenge wa Nyamata, avuga ko ubuyobozi bugiye kureba uko bwakongera koroza abo baturage biciwe inka.
Agira ati “Ndasaba abaturage guha agaciro ibyo bagenzi babo baba baragezeho mu iterambere aho kubakoma mu nkokora, ahubwo bakarushaho gukora ngo nabo babigereho”.
Abo bafunzwe nibaramuka bahamwe n’icyaha, bazahanishwa ingingo ya 436 yo mu gitabo cy’amategeko ahana ibyaha mu Rwanda.
Iyo ngingo y’itegeko ivuga ko umuntu wese, ku bw’inabi kandi nta mpamvu, wica cyangwa ukomeretsa bikomeye amatungo y’undi, ahanishwa igifungo kuva ku mezi atandatu, kugeza ku mwaka umwe.
Hiyongeraho ihazabu y’amafaranga y’u Rwanda kuva ku bihumbi magana abiri kugeza kuri miliyoni ebyiri cyangwa kimwe gusa muri ibyo bihano.


text:
Ntagara, ni umushushanyi wabigize umwuga ariko utarabyize mu ishuri nk’abandi. Yatangiye kubikora akiri umwana muto ubwo yigaga mu mashuri abanza, ababyeyi ntibumvaga iby’impano ye kuko bamuhozaga ku nkeke bamubuza kuzana amarangi mu rugo kuko yarwanduzaga ashushanya.
Ni umwuga yiyigishije, ni impano yivumbuyemo kuva mu bwana arayikurana kugeza mu mashuri yisumbuye. Ntagara uvuka i Remera mu Mujyi wa Kigali yavuye mu ishuri ageze mu mwaka wa Gatanu, yigaga ubumenyamuntu akabifatanya no gushushanya kugeza ubwo iyi mpano yamutwaye roho acikiriza amashuri.
Ati “Nashushanyaga nkiri umwana, wasangaga mu rugo nahanduje kubera amarangi nazanaga ab’iwacu bikababaza. Narabyiyigishije, sinabyize mu ishuri…”
Amaze imyaka itatu mu bugeni…
Ntagara avuga ko amaze imyaka isaga gato itatu akora ubugeni nk’umwuga gusa akemeza ko yabitangiye akiri umwana muto. Ni ubumenyi yishatsemo ndetse kugeza ubu ibyo ashushanya ngo ni ukuvumbura gusa adakopeye ku bandi.
Ati “Natangiye gukora ubugeni nkiri umwana ariko bwari ku rwego rwo hasi, nabitangiye nk’umwuga mu mwaka wa 2013 […] Natangiye nkora ibinigi n’ibikomo by’abagore, mu myaka itatu isaga mbimazemo mfite ubumenyi bwo gushushanya ikintu cyose uko ngishaka.”
Atunzwe no gushushanya
Ntagara Djamal wibana mu nzu akodesha mu Rugando ku Kimihurura muri Uburanga Arts Studio ari naho akorera, avuga ko nta kandi kazi agira ku ruhande uretse gushushanya.
Ibyo akenera byose nk’umusore wibeshejeho i Kigali abikura mu mafaranga abyaza ubugeni, akazi yubaha cyane ndetse abonamo ahazaza h’ubuzima bwe.
Ati “Ni byo bintunze, ni byo bimbeshejeho, binyishyurira inzu, ikintu cyose nkenera ni byo mbikesha. Ikindi gikomeye ni uko bisaba gukora cyane, kuvumbura no guhimba ku buryo ikintu cyose ukoze kiba gifite umwimerere utandukanye n’ibindi bihangano.”
Yongeraho ati “Imibereho yanjye yarahindutse, kugeza izi saha simbura amafaranga kuri konti, mbasha kwikemurira ibibazo no kwiteza imbere ku buryo uko iminsi ishira ngenda mbona ko nazamutse mva ku rwego rumwe nkagera ku rundi.”
Inzozi z’umunyabugeni Ntagara
Ati “Icyerekezo mfite ni uko nifuza gukora ubuhanzi bwanjye ku rugero ruri hejuru ku buryo nshobora gukora igihangano cyajya mu nzu ndangamurage y’u Rwanda nk’igihangano cyanjye.”
Yongeraho ati “Mu bintu bikomeye numva nnifuza kugeraho ni uko nyuma y’imyaka itarenze nk’itanu kuba mfite ikusanyirizo ry’ibishushanyo biri ku rwego mpuzamahanga nkayishyira mu Mujyi wa Kigali.”
Ntateganya gusubukura amasomo mu by’ubumenyamuntu[Sciences Humaines] ahubwo ngo igihe azayakomereza yifuza kwihugura mu byo gushushanya akazavamo umunyabugeni uri ku rwego mpuzamahanga.
Ntabwo nagize amahirwe yo kwiga, si uko nabuze amafaranga y’ishuri, ni njye waryivanyemo […] Navuga ko navuye mu ishuri kubera gushushanya, ni ibintu nakundaga cyane bikantwara umwanya munini kugeza ubwo navuye mu ishuri.
Camera&Editing: Kazungu Armand


text:
Abakolosayi 1
1.Pawulo wagizwe intumwa ya Kristo Yesu nkuko Imana yabishatse, na Timoteyo mwene Data, 2.turabandikiye bene Data bo muri Kristo bera bo kwizerwa, bari i Kolosayi. Ubuntu namahoro bibe muri mwe, biva ku Mana Data wa twese.
Pawulo ashimira Imana kwizera nurukundo byAbakolosayi
3.Dushima Imana Se wUmwami wacu Yesu Kristo uko tubasabiye iteka ryose, 4.kuko twumvise ibyo kwizera kwanyu mwizeye Kristo Yesu, nurukundo mukunda abera bose, 5.ku bwibyiringiro byibyo mwabikiwe mu ijuru, ibyo mwumvise kera mu ijambo ryukuri kubutumwa bwiza 6.bwabagezeho namwe, nkuko bwageze no mu isi yose bukera imbuto bugakura, nkuko no muri mwe bwazeze uhereye wa munsi mwumviyemo mukamenya ubuntu bwImana byukuri, 7.nkuko mwigishijwe na Epafura umugaragu mugenzi wacu dukunda, wababereye umukozi ukiranuka wa Kristo wo kubagaburira ibye, 8.kandi watubwiye ibyurukundo rwanyu muheshwa nUmwuka. 9.Ni cyo gituma tudasiba kubasabira uhereye igihe twabyumviye, twifuza ko mwuzuzwa ubwenge bwose bwUmwuka no kumenya kose ngo mumenye neza ibyo Imana ishaka, 10.mugende nkuko bikwiriye abUmwami wacu, mumunezeze muri byose, mwere imbuto zimirimo myiza yose kandi mwunguke kumenya Imana, 11.mukomereshejwe imbaraga zose nkuko ubushobozi bwayo bwicyubahiro bungana, ngo mubone uko mwiyumanganya muri byose mukihanganana ibyishimo, 12.mushima Data wa twese waduhaye kuraganwa nabera umurage wo mu mucyo. 13.Ni we wadukijije ubutware bwumwijima, akadukuramo akatujyana mu bwami bwUmwana we akunda.
Yesu Umukiza wacu ni we Muremyi wa byose
14.Ni we waducunguje amaraso ye ngo tubone kubabarirwa ibyaha byacu. 15.Ni na we shusho yImana itaboneka, ni we mfura mu byaremwe byose, 16.kuko muri we ari mo byose byaremewe, ari ibyo mu ijuru cyangwa ibyo mu isi, ibiboneka nibitaboneka, intebe zubwami nubwami bwose, nubutware bwose nubushobozi bwose. Ni we wabiremye byose kandi rero ni na we byaremewe. 17.Yabanjirije byose kandi byose bibeshwaho na we. 18.Ni we Mutwe wumubiri, ni we Torero kandi ni we Tangiriro, ni imfura yo kuzuka mu bapfuye kugira ngo abe uwa mbere uhebuje byose, 19.kuko Imana yashimye ko kuzura kwayo kose kuba muri we. 20.Kandi imaze kuzanisha amahoro amaraso yo ku musaraba we imwiyungisha nibintu byose, ari ibyo ku isi cyangwa ibyo mu ijuru. 21.Namwe abari baratandukanijwe nImana kera, mukaba mwari abanzi bayo mu mitima yanyu no ku bwimirimo mibi, 22.none yiyungishije namwe urupfu rwumubiri we, ngo abashyire imbere yayo muri abera nabaziranenge mutagawa, 23.niba muguma mu byo twizera mwubatswe neza ku rufatiro, mutanyeganyega kandi mutimurwa ngo muvanwe mu byiringiro biheshwa nubutumwa mwumvise, bwabwirijwe mu baremwe bose bari munsi yijuru, ari bwo jyewe Pawulo nahindukiye umubwiriza wabwo.
Umurimo no kurwana bya Pawulo mu busonga bwe
24.None nishimiye amakuba yanjye yo ku bwanyu, kandi ibyasigaye ku byo Kristo yababajwe mbishohoje ubwanjye mu mubiri wanjye ku bwumubiri we ari wo Torero, 25.iryo nahindukiye umubwiriza nkurikije ubusonga Imana yampaye ku bwanyu, kugira ngo mbwirize abantu ijambo ryImana ryose, 26.ari ryo bwa bwiru bwahishwe uhereye kera kose nibihe byose, ariko none bukaba bwarahishuriwe abera bayo, 27.abo Imana yishimiye kumenyesha ubutunzi bwubwiza bwubwo bwiru bwageze mu banyamahanga, ari bwo Kristo uri muri mwe, ari byo byiringiro byubwiza. 28.Ni we twamamaza tuburira umuntu wese, tumwigisha ubwenge bwose kugira ngo tumurikire Imana umuntu wese, amaze gutunganirizwa rwose muri Kristo. 29.Icyo ni cyo gituma nkora cyane, ndwanana umwete nkuko imbaraga ze ziri zinkoreramo cyane.
Uri gusoma Abakolosayi igice cya: